‘Cara paling lembut dah ni’- Ah long bawa sepanduk, ‘speaker’ ‘berkempen’ depan rumah peminjam

KEBIASAANNYA, pemungut hutang atau nama popularnya ah long sering dikaitkan dengan persepsi negatif sehingga menimbulkan ketakutan pihak lain terutama peminjam.

Sebelum ini, pemungut hutang mengenakan ugutan seperti menyimbah cat merah, memberi surat layang sekiranya hutang gagal dilunaskan.

Namun kali ini, berbeza pula pendekatan dibuat oleh ‘geng’ pemungut hutang iaitu menggunakan cara yang lebih ‘halus’ untuk memberi peringatan kepada peminjam.

Baru-baru ini, video tular memaparkan beberapa individu dipercayai daripada syarikat pinjaman wang bertindak menyerbu rumah peminjam yang didakwa liat untuk membayar hutang.

Malah, kumpulan ini turut membawa satu banting yang meminta peminjam menjelaskan hutang berkenaan.

Lebih menarik perhatian warga net, mereka juga menggunakan pembesar suara untuk memanggil nama penghutang.

“Tolong keluar, kita datang kutip wang. Boleh cerita. Cakap mahu bayar, tapi tak bayar-bayar. Berapa lama kita mahu tunggu.

“Sila bayar hutang anda. Kita mari sini untuk settle kan,” kata mereka.

Kejadian itu difahamkan berlaku di sebuah kawasan perumahan dekat Kluang, Johor pada Rabu.

♬ original sound – Azuani Ahmad – Azuani Ahmad

Menjengah di ruangan komen, rata-rata netizen memuji tindakan kumpulan pemungut hutang terbabit yang disifatkan sebagai sopan.

“Jarang aku jumpa ah long sopan macam ni, dah macam kempen pilihan raya pulak,” seloroh netizen.

“Ini kira OK juga, bagus cara mereka tak kasar cuma tuan rumah yang tak beri kerjasama,” komen netizen.

“Cara paling lembut dah ni. Simbah cat tak main dah. Kena kecam 1 Malaysia,” kongsi warga net.

Author

Nurul Ain Japri

View all posts

View all posts


Isu pengampunan Najib: bukan kuasa kerajaan, UMNO – Ismail Sabri

KUALA LUMPUR: Kerajaan dan UMNO konsisten untuk tidak mencampuri urusan mahkamah melibatkan mana-mana individu di negara ini termasuk isu berkaitan pengampunan bekas Perdana Menteri, Datuk Seri Najib Tun Razak yang dibangkitkan pihak tertentu.

Perdana Menteri, Datuk Seri Ismail Sabri Yaakob berkata, isu pengampunan seseorang yang telah disabitkan di mahkamah adalah terserah kepada semakan kehakiman dan Lembaga Pengampunan.

“Isu pengampunan Najib (Datuk Seri Najib Tun Razak), kuasa bukan kerajaan, bukan di tangan UMNO, kita hormati apa sahaja keputusan mahkamah, ia terpulang kepada semakan kehakiman dan lembaga pengampunan yang dipengerusikan oleh Yang di-Pertuan Agong,” katanya kepada pemberita selepas merasmikan Angkasapuri Kota Media di sini hari ini.

Beliau yang juga Naib Presiden UMNO berkata, demikian ketika ditanya berkenaan kenyataan seorang penganalisis politik yang tular di Twitter, mendakwa Najib akan mendapat pengampunan penuh jika Barisan Nasional (BN) berjaya membentuk kerajaan selepas Pilihan Raya Umum ke-15 (PRU15). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bengkung warisan Melayu kegilaan wanita Kanada

KUALA LUMPUR: Bengkung adalah kaedah menjaga dan mengekalkan postur bentuk tubuh badan yang menjadi warisan turun temurun Malaysia sejak dahulu kini popular di China.

Demikian komen seorang wanita Kanada yang menetap di Hong Kong menerusi Instagram miliknya Taytay_xx.

Tambahnya, bengkung adalah berbeza daripada ‘waist training’ kerana jika ia terlalu ketat boleh timbulkan masalah lain.

Wanita itu memaklumkan melahirkan bayinya pada 9 Mac lalu turut menunjukkan cara memakai bengkung yang dibeli dari Malaysia.

Taytay_xx berpendapat bengkung lebih selamat dipakai berbanding korset kerana korset sangat ketat dan boleh menyebabkan kedudukan tulang dan organ tidak berada di posisi yang betul.

“Fabrik bengkung lebih selesa dan fleksibel dan tidak menyakitkan.

“Saya memakainya enam hingga lapan jam sehari,” tulisnya.

Ia mendapat pelbagai reaksi dari pengikut Instagramnya.

Antara komen yang diterima dari birdie_west, dia juga menggunakannya selepas melahirkan bayinya.

Lebih menarik wanita itu mendakwa tidak pernah datang ke Malaysia.

Menurut sejarah, bengkung adalah salah satu pakaian kemuliaan Melayu di mana dahulu kala ia menjadi pakaian wajib khususnya wanita dalam mengekalkan postur badan mereka.

Ia dipakai oleh semua golongan daripada bawahan kepada bangsawan dan lebih menarik bukan hanya wanita, lelaki juga menggunakannya.

Author

Tun Puteh Wanti

View all posts

View all posts


‘Check in hotel’ – Wanita dakwa anak Abby Abadi sondol suami orang hingga bercerai

PANAS! Anak kepada seorang pelakon didakwa menjadi penyondol sehingga menyebabkan perkahwinan seorang wanita berakhir dengan perceraian.

Menerusi perkongsian di akaun X, @umisyamazlan mendedahkan bekas suaminya telah menjalinkan hubungan bersama anak Norman Hakim, Marissa Dania Hakim.

Malah, wanita itu turut memberitahu perkenalan selama tujuh tahun yang membawa kepada tiga tahun perkahwinan dan dikurniakan dengan dua orang anak hancur gara-gara orang ketiga.

Dakwanya lagi, kecurangan suaminya dan anak pelakon tersebut sudah dihidu sejak dulu.

Walaupun kemaafan sudah diberi, namun masing-masing masih meneruskan kecurangan untuk kali ketiga.

“Bukan sekali peluang ye, ini peluang ketiga. Allah tunjuk sekejap, sekejap betullah betul, sepandai pandai tupai melompat akhirnya jatuh ke tanah juga.

“Peluang sekali? Dua kali? Tiga kali?. Buat benda yang terkutuk ya. Siapa sangka? Allah maha mengetahui. Satu-satu bukti Allah tunjuk,” luahnya.

Malah, wanita itu turut berkongsi bukti e-mel menunjukkan pasangan itu pernah menempah sebuah bilik hotel di Kuala Lumpur pada Jun.

“Masa ni aku login email ‘lelaki yang dulunya suami’ masuk email booking, hebat instinct isteri kan?,” tulisnya.

Umisya turut mendakwa, walaupun kelakuan anak pelakon yang berumur 18 tahun itu telah diketahui oleh keluarganya. Namun, dia masih mengganggu keluarga wanita berkenaan.

“Konon berjanji takkan ganggu lagi tapi? Mungkir janji ya.

“Depan keluarga kami, depan emak ayah kau, keluarga kau. Kantoi check-in lagi,” dakwanya.

Hasil tinjauan MEDIA VARIASI, ibu Marissa iaitu Abby Abadi menerusi Instagram Stories membuka mulut mengenai isu yang melanda anaknya.

“Tentang isu yang viral ni, takpe sila komen-komen dulu, cari pahala ye. Nanti saya jawab.

“Memang sedap bersangka-sangka menambah cerita dan menunding jari pada orang ini (marissa),” tulisnya.

BERITA BERKAITAN:

‘Dia datang, kejar-kejar balik’ – Lelaki akui lemah godaan anak pelakon

‘Saya mengaku silap, tapi ada dakwaan tak benar’ – Marissa Dania

Author

Nurul Ain Japri

View all posts

View all posts


Pengganti Salahuddin dalam Amanah diketahui Disember ini

CYBERJAYA: Pengganti Timbalan Presiden Amanah, Datuk Seri Salahuddin Ayub akan ditentukan melalui Jawatankuasa Nasional Amanah untuk sesi 2023-2026 pada Disember ini.

Naib Presiden Parti Amanah Negara, Datuk Mahfuz Omar berkata, setakat ini pihaknya masih belum menerima senarai calon memandangkan mesyuarat agung parti juga baru bermula.

Katanya, pihaknya tidak boleh membuat sebarang jangkaan mahupun spekulasi mengenai bakal calon yang akan menggantikan jawatan Allahyarham Salahuddin, namun mengharapkan individu terbaik menjadi pilihan.

“Sistem pemilihan jawatan dalam Amanah agak berlainan dengan parti yang lain kerana tidak bertanding untuk satu jawatan, tetapi bertanding untuk pemilihan 27 calon di peringkat nasional.

“Kemudian, kesemua calon berkenaan akan terbabit dengan mesyuarat bagi menentukan siapa yang paling layak memegang sebarang jawatan seperti presiden, timbalan mahupun setiausaha.

“Apabila senarai sudah diperolehi barulah kita boleh membuat jangkaan namun kesemuanya juga bergantung kepada keputusan pemilihan,” katanya seperti dilapor Harian Metro.

Media sebelum ini melaporkan, Salahuddin yang juga Menteri Perdagangan Dalam Negeri dan Kos Sara Hidup, meninggal dunia pada 23 Julai lalu di Hospital Sultanah Bahiyah (HSB), Alor Setar, Kedah, selepas mengalami pendarahan otak.

Mahfuz berkata, beliau mengharapkan pemilihan parti pada Disember akan berlangsung dalam suasana kekeluargaan, yang mana pihak kalah tidak disisihkan bersama pihak yang menang untuk berdepan dengan Pilihan Raya Umum (PRU) akan datang.

Beliau berkata, tambahan pula, Amanah sendiri menyasarkan kemenangan lebih banyak kerusi di Dewan Undangan Negeri (DUN) agar parti lebih kukuh dalam kepimpinan negara.

Author

Fazleen Safina Abd Jamil

View all posts

View all posts


‘Ni baru berbaloi panggil bomba!’ – Buaya sesat dalam longkang di kawasan perumahan

BARU-BARU ini, tular video seekor buaya berada dalam longkang di sebuah kawasan perumahan di Tabuan Jaya, Kuching, Sarawak.

Video yang dimuat naik menerusi TikTok @bossmichael_oe itu memaparkan pasukan bomba tampil di kawasan kediaman itu bagi melaksanakan operasi penangkapan buaya berkenaan.

Berdasarkan video itu, pasukan bomba berjaya mengeluarkan buaya yang bersaiz besar itu dari kawasan longkang dengan badannya diikat bagi tujuan keselamatan.

Menjengah di ruangan komen, rata-rata warga net memuji pasukan bomba Sarawak yang dilihat cekap menjalankan tugas mereka.

“Solute laaa..pekerjaan bomba.. risiko tau kerja dia orang..should increase their salary,” puji netizen.

“Ni baru berbaloi panggil bomba..klu tak kucing atas langsir pon pergi call bomba,” komen seorang lagi pengguna TikTok.

“keja bomba la yg paling aku nmpk btl² bt kja…smua bnda yg jd mesti depa ada…terbaik,” tulis warga net.

Ada juga yang sempat berseloroh mengatakan Malaysia mempunyai daya tarikan tersendiri kerana mempunyai spesis ‘luar biasa’ dalam kawasan longkang.

“Dah biasa ni…negara lain..kat longkang ada ikan…kat Sarawak lebih rare…ada buaya..pinjam seratus,” seloroh netizen.

“Risauuu risauuuu…belakang rumah saya dh la banyak biawak, takut bertukar jadi buaya,” tulis seorang lagi warga net.

Author

Diyana Rahip

View all posts

View all posts


PM umum Parlimen bubar hari ini bagi beri laluan PRU15

KUALA LUMPUR: Parlimen dibubarkan hari ini bagi memberi laluan kepada Pilihan Raya Umum ke-15 (PRU15) diadakan.

Perdana Menteri, Datuk Seri Ismail Sabri Yaakob mengumumkan pembubaran itu di Bangunan Perdana Putra pada 3 petang hari ini, satu pengumuman yang dinanti-nantikan banyak pihak selepas desas-desus mengenainya bertiup kencang sejak akhir September.

Ismail Sabri memaklumkan beliau telah menghadap dan mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada tengah hari semalam (Ahad) bagi menyembah warkah mengenai permohonan pembubaran Parlimen ke-14.

“Ia wajar dilaksanakan serentak bagi memastikan rakyat tidak terbeban, selain kelancaran proses demokrasi serta menjimatkan kos,” kata Perdana Menteri.

Beliau berkata demikian dalam Perutusan Khas sempena Pembubaran Parlimen ke-14 yang disiarkan secara langsung melalui saluran stesen televisyen tempatan dan menerusi Facebook Live Perdana Menteri.

Penetapan tarikh hari penamaan dan hari mengundi serta urusan urusan-urusan lain yang berkaitan, adalah tertakluk kepada keputusan Suruhanjaya Pilihan Raya (SPR).

Sebanyak 222 kerusi Parlimen menjadi rebutan parti-parti bertanding pada pilihan raya umum kali ini untuk mendapatkan mandat mentadbir Malaysia yang mempunyai 32.4 juta penduduk.

Sebelum Parlimen dibubarkan, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (BN)(43), Bersatu (28), Gabungan Parti Sarawak (GPS) (19), PAS (17), Warisan (tujuh), Parti Bangsa Malaysia (PBM) (enam), Parti Pejuang Tanah Air (empat), Bebas (tiga) dan masing-masing satu kerusi bagi parti MUDA, Parti Sarawak Bersatu (PSB) dan STAR.

Dua kerusi kosong selepas kematian penyandangnya iaitu Parlimen Gerik dan Batu Sapi.

Bagi pertandingan kerusi DUN, sebanyak 361 kerusi di Semenanjung dipertandingkan sekiranya negeri-negeri selain Sabah, Melaka, Sarawak dan Johor, turut membubarkan DUN masing-masing.

Sabah, Melaka, Sarawak dan Johor sebelum ini telah mengadakan Pilihan Raya Negeri (PRN) masing-masing. PRN Sabah diadakan pada 26 Sept 2020, manakala Melaka pada 20 Nov 2021, Sarawak (18 Dis 2021) dan Johor (12 Mac 2022).

Pilihan raya kecil DUN Bugaya di Sabah, masih kosong berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19 dijangka diadakan bersekali dengan PRU15.

Bagi membolehkan PRU15 diadakan dengan lancar, beberapa perundangan berkaitan penjalanan pilihan raya turut diwartakan.

Enam Ordinan dan Proklamasi Darurat bagi menangguhkan Pilihan Raya Kecil (PRK) Parlimen Batu Sapi, Gerik dan Dewan Undangan Negeri (DUN) Bugaya, yang diisytiharkan pada November dan Disember 2020, ditamatkan berkuat kuasa Khamis lepas.

Perintah pembatalan itu dinamakan sebagai Ordinan Darurat (Kuasa-kuasa Perlu) dan (Pembatalan) 2022 dan Proklamasi Darurat (Pembatalan) 2022 bagi Parlimen P.185 Batu Sapi, Sabah; serta Ordinan Darurat (Kuasa-kuasa Perlu) (No. 2) (Pembatalan) 2022 dan Proklamasi Darurat (No. 2) (Pembatalan) 2022 bagi Parlimen P.054 Gerik, Perak.

Selain itu, Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar turut mengumumkan Akta Perlembagaan (Pindaan) (No.3) 2022 (Akta A1663) yang melarang Ahli Dewan Rakyat bertukar parti berkuat kuasa mulai 5 Okt.

Akta A1663 mendapat perkenan Yang di-Pertuan Agong pada 31 Ogos dan diwartakan pada 6 Sept.

Senario pengumuman pembubaran Parlimen kali ini hampir sama dengan situasi pada 1999 yang menyaksikan Parlimen dibubarkan selepas pembentangan belanjawan negara.

Pada Jumaat lepas, Menteri Kewangan, Tengku Datuk Seri Zafrul Tengku Abdul Aziz membentangkan Bajet 2023 yang menyaksikan peruntukan RM372.3 bilion bagi memastikan kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan dapat dilaksanakan.

Pada 1999, era pentadbiran Tun Dr Mahathir Mohamad yang merupakan Perdana Menteri ketika itu mengumumkan pembubaran Parlimen pada 10 Nov 1999, selepas belanjawan dibentang di Dewan Rakyat pada 29 Oktober tahun sama.- BERNAMA


‘Anak sampai sorok duit dalam stokin’ – Wanita dakwa anaknya dibuli rakan sekolah

CYBERJAYA: Luluh hati seorang wanita bergelar ibu apabila melihat video anak lelakinya dibuli semasa berada di sekolah.

Menerusi video tular, kelihatan anak pengadu diterajang di bahagian perut oleh rakannya. Mangsa bagaimanapun tidak membalas perbuatan pembuli terbabit.

“Rasa sakit 11 tahun lepas tak hilang lagi aku beranak ke anak aku, apa masuk sekolah ni mudah-mudah anak-anak orang ni buli anak aku.

“Aku seorang ibu takleh nak bayang lagu mana sakit anak aku time pembuli ni buli dia,” luah pengadu.

Menurut pengadu, video tersebut dihantar oleh kanak-kanak lelaki berbaju merah dengan niat untuk mengejek anaknya.

“Yang baju merah ni hantar video ni nak menganjing (mengejek) ke anak aku, aku ni ibu dia buka, kelu lidah takleh nak cakap apa-apa.

“Tuhan sebaik-baik perancang. Dia bagi tengok sekerat pun takpela video ni, sekurang-kurangnya ada bukti,” katanya.

Dakwa pengadu lagi, anaknya terpaksa menyembunyikan duit belanja sekolah di dalam stokin bagi mengelakkan dirampas oleh pembuli.

“Anak aku sampai sorok duit dalam stokin nak beli time rehat. Dia main lempar kotak pensil sampai kotor, koyak habis pon tak mengaku juga.

“Aku beranak bukan suka-suka nak suruh orang buli anak aku macam tu, sorok belakang tu siap suruh gi ramai nak gaduh katanya. Macam kita pula salah ,” dakwanya.

Author

Nurul Ain Japri

View all posts

View all posts


Pemilik mahu robohkan menara telco, capaian internet bakal terjejas?

KUALA LUMPUR: Penat melihat ratusan juta ringgit dikaut sewenang-wenangnya oleh pihak lain, Majutera Sdn Bhd berhasrat mahu merobohkan sembilan menara telekomunikasi (telco) miliknya.

Sembilan menara milik syarikat Melayu, Majutera Sdn Bhd itu asalnya siap dibina dengan modal Majutera dan lesen transmisi oleh Konsortium Jaringan Selangor (KJS) pada tahun 2000.

Pada tahun sama sepasang suami isteri Melayu yang merupakan pengasas bersama KJS dipercayai secara curang menjual menara-menara itu kepada konglomerat bukan Melayu tanpa pengetahuan Majutera Sdn Bhd.

Pemilik Majutera Sdn Bhd, Datuk Ir Hasan Saat berkata, 13 tahun taikun telco berkenaan mengambil haknya tanpa membuat sebarang bayaran sewaan terhadap penggunaan sembilan menara terbabit.

“Setiap menara menempatkan lima ke enam penyedia telco seperti Maxis, Digi, Celcom, Yess dan lain-lain.

“Anggaran bayaran sewa bagi semua menara itu adalah RM200,000 sebulan namun ia tidak dijelaskan dengan jumlah tunggakan RM14.4 juta sejak tahun 2013.

“Majutera Sdn Bhd berhasrat mahu merobohkan semua menara berkenaan kerana kami menanggung segala kos pembinaan dan sewaan tanah sejak tahun 2000 lagi.

“Cukuplah 13 tahun kami lihat bagaimana konglomerat terkenal berkenaan kaut untung ratusan juta dengan ‘mencuri’ menara kami sedangkan kami berputih mata,” katanya kepada MEDIA VARIASI.

Majutera Sdn Bhd merancang untuk bertemu Menteri Komunikasi Digital, Ahmad Fahmi Mohamed Fadzil pada waktu terdekat bagi membincangkan isu itu

Konglomerat berkenaan telah membayar sewa RM70,000 dengan nilai tiga telco berada di setiap bagi setiap menara Majutera Sdn Bhd.

Mereka dikatakan menipu selama 13 tahun sehingga tahun 2013 sedangkan sebanyak enam telco bertapak di menara milik Majutera berkenaan.

Namun mereka telah menghentikan bayaran sepenuhnya setelah tuntutan pemilikan hak ke atas sembilan menara itu dibuat Majutera pada 2013.

MEDIA VARIASI secara eksklusif mendedahkan bagaimana konglomerat terbesar Malaysia itu sanggup mengaut keuntungan ratusan juta ringgit dengan ‘mencuri’ sembilan menara telekomunikasi milik Melayu.

Konglomerat berkenaan adalah salah sebuah syarikat terbesar di Bursa Malaysia yang diwujudkan sejak tahun 1955 dan terbabit dalam penyediaan utiliti, pembinaan, rel berkelajuan tinggi, hartanah, hotel dan penginapan.

Sembilan menara telco itu kini berada di Assam Jawa, Batu Tiga Semenyih, Bukit Beruntung, Bukit Rasa, Kuala Sg Baru, Sungai Buaya, Tanjung Karang, Sasapan Kelubi dan Serendah.

Author

Tun Puteh Wanti

View all posts

View all posts


Zahid tekun catit nota isu, cabaran Felcra curi perhatian

SETAPAK: Timbalan Perdana Menteri, Datuk Seri Dr Ahmad Zahid Hamidi tekun mendengar dan membuat catitan ketika taklimat disampaikan oleh Ketua Pegawai Eksekutif (CEO) Kumpulan Felcra Bhd, Datuk Mat Roni di Wisma Felcra Kuala Lumpur, hari ini.

Beliau yang juga Menteri Kemajuan Desa dan Wilayah itu dilihat mula mencatit maklumat di atas buku nota mini, miliknya sebaik pembentangan slaid di skrin besar Dewan Auditorium wisma, mengenai isu dan cabaran Felcra.

Antara yang dipaparkan ialah landbank belum mencukupi, caj pengurusan di bawah kadar, tahap produktiviti per hektar ladang yang masih boleh dipertingkatkan.

Selain itu, kekurangan belanja modal, rizab syarikat, projek kurang berdaya maju (KBM), dana mandat sosial tidak mencukupi dan kesepaduan pekerja.

Ahli Parlimen Bagan Datuk dilihat sangat fokus mendengar taklimat Felcra yang berlangsung selama tempoh lebih satu jam.

Author

Tun Puteh Wanti

View all posts

View all posts


RTM siar perlawanan Piala AFF mulai hari ini – Fahmi Fadzil

KUALA LUMPUR: Saluran RTM akan menyiarkan perlawanan Piala Persekutuan Bolasepak ASEAN (AFF) 2022 mulai malam ini sehingga perlawanan akhir yang dijadualkan pada 16 Januari depan, kata Menteri Komunikasi dan Digital Fahmi Fadzil.

Beliau berkata, para peminat bola sepak boleh menyaksikan 10 perlawanan yang akan disiarkan di saluran TV2 dan Sukan RTM serta penstriman langsung melalui aplikasi RTMKlik.

“Siaran oleh RTM ini merupakan siaran tidak berbayar (FTA – free to air) dan tertakluk kepada syarat kontrak hak siaran eksklusif, iaitu stesen penyiar FTA hanya dibenarkan menyiarkan perlawanan 15 minit lewat daripada waktu sebenar perlawanan,” katanya menerusi kenyataan hari ini.

Fahmi berkata, beliau mengambil maklum bahawa ramai peminat bola sepak tanah air telah memohon agar perlawanan Piala AFF 2022 disiarkan di saluran RTM.

“Saya juga telah berbincang dengan Menteri Belia dan Sukan Hannah Yeoh yang turut mencadangkan perkara yang sama,” katanya. – BERNAMA


PRU15: Angkatan Muda Harapan mahu angkat isu tanah Kampung Baru sebagai isu nasional

KUALA LUMPUR: Angkatan Muda Harapan mahu menjadikan isu pengambilan tanah di Sungai Baru, Kampung Baru sebagai isu nasional sekiranya gabungan Pakatan Harapan (PH) dipilih sebagai kerajaan pada Pilihan Raya Umum ke-15.

Timbalan Ketua Angkatan Muda Harapan, Hasbie Muda berkata, Angkata Muda Harapan akan menjadi platform buat anak muda seluruh negara untuk mengangkat isu tanah di Kampung Baru ini yang menindas hak penduduk setempat sebagai tuan tanah.

“Isu ini telah diangkat ramai kepimpinan PH termasuk bekas Menteri Wilayah, Khalid Samad, Ketua Pemuda PH, pimpinan Amanah Wilayah KL.

“Oleh itu, tujuan Angkatan Muda Harapan adalah membawa anak muda mengangkat isu ini kerana kes melibatkan pengambilan tanah yang mempunyai geran. Pemilik tanah adalah pemilik yang sah walaupun pegangan pajakan (leasehold).

“Pengambilan tanah di Sungai Baru ini bukan kepentingan strategik negara. Tetapi untuk kepentingan komersial pemaju. Mereka boleh merampas hak penduduk di sini yang sudah tinggal 40 hingga 50 tahun hanya untuk kepentingan pemaju. Kita harap orang muda dapat melihat isu ini sebagai pencabulan hak yang menggunakan Akta Pengambilan Tanah untuk kepentingan komersial,” katanya.

Beliau berkata demikian pada sidang media dalam program jelajah Harapan Muda Edisi Wilayah Persekutuan di Pusat Rukun Tetangga Kampung Sungai Baru, di sini hari ini.

Jelas Hasbie lagi, isu tanah di Kampung Baru perlu diangkat sebagai isu nasional untuk mengelak kesan sosial pengambilan tanah pemilik merebak ke seluruh negeri yang lain sekaligus meragut hak milik penduduk.

“Isu pengambilan tanah mesti menjadi isu nasional, yang diangkat oleh semua anak muda. Kalau sekarang ini kena kepada penduduk Kg Baru, tidak mustahil akan kena pula kepada mak ayah kita yang merupakan pemilik tanah di negeri lain,” jelasnya.

Author

Mohamad Fitri Hazim Hazam

View all posts

View all posts


Sokong usaha Malaysia jadi peneraju pengukuhan sistem timbang tara – Wanita UMNO

KUALA LUMPUR: Pergerakan Wanita UMNO menggesa semua pihak tanpa mengira latar belakang politik menyokong usaha Malaysia menjadi peneraju kepada pengukuhan sistem atau proses timbang tara global yang kini mudah dieksploitasi dan disalahgunakan.

Ketuanya, Datuk Dr Noraini Ahmad berkata, usaha yang diterajui Menteri Undang-Undang dan Reformasi Institusi, Datuk Seri Azalina Othman Said melalui Sekretariat Khas Sulu telah menampakkan hasil, dan ia perlu disokong kerana melibatkan kedaulatan negara.

Beliau berkata, selagi proses perundangan timbang tara mempunyai kelemahan yang boleh dieksplotasi dan disalahgunakan, bukan sahaja Malaysia, malah banyak negara lain terdedah kepada tindakan tidak berasas seumpama ini.

“Semua pihak perlu memberi sokongan kepada usaha Datuk Seri Azalina dan pasukannya bagi mendesak proses perundangan timbang tara ini diperkemas, diperbaiki serta tiada lagi kelemahan yang boleh disalahgunakan oleh mana-mana pihak sebagaimana yang dihadapi Malaysia.

“Negara-negara berdaulat tidak sepatutnya terperangkap dengan penyalahgunaan institusi atau proses timbang tara sebagaimana dilakukan oleh lapan individu yang mendakwa sebagai waris Sultan Sulu di beberapa negara Eropah,” katanya dalam kenyataan di sini hari ini.

Sabtu lepas Azalina dilaporkan berkata ketiadaan mekanisme pengawasan dan kegagalan penimbang tara mematuhi standard etika dan profesional yang tegas menyebabkan proses timbang tara disalah guna untuk mengancam negara-negara berdaulat.

Beliau berkata, tuntutan kumpulan yang mengaku sebagai waris kesultanan Sulu itu bukanlah pertikaian komersial sebaliknya satu tuntutan timbang tara palsu, dan Malaysia akan terus mempertahankan kedaulatan negara, apatah lagi setiap ringgit dan sen serta sumber yang digunakan bagi tujuan itu datang dari wang rakyat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Samsung bakal perkenalkan ‘Galaxy Ring’?

CYBERJAYA: Syarikat terkemuka Samsung dilaporkan akan memulakan pengeluaran rintis cincin pintar seawal bulan hadapan, dan dipasarkan seawal 2024.

Produk yang mungkin dinamakan sebagai Galaxy Ring tersebut dijangka akan mengintegrasikan beberapa komponen pemantauan kesihatan, sekaligus melengkapkan penawaran peranti boleh-pakai dibawah Samsung, lapor Amanz.

Samsung turut dijangka perlu mendapatkan pelbagai pengesahan sebelum dapat dipasarkan sebagai peranti kesihatan.

Sebelum ini sendiri, Galaxy Watch mengambil sedikit masa sebelum ciri ECG diaktifkan kepada pengguna tempatan.

Galaxy Ring dijangka akan turut mengalami peringkat dan proses lebih kurang sama. – Amanz

Authors

Media Variasi

View all posts

Diyana Rahip

View all posts

View all posts

View all posts


Bekerjasama erat persiap sumber manusia pacu pertumbuhan ekonomi negara – Anwar

KUALA LUMPUR: Perdana Menteri, Datuk Seri Anwar Ibrahim menyeru semua pihak untuk menjalin usaha sama yang erat dalam mempersiapkan sumber manusia bagi memacu pertumbuhan ekonomi negara dan menghadapi tantangan masa hadapan.

Anwar dalam catatan di Facebook sempena sambutan Hari Pekerja hari ini berkata, semua pihak mesti berusaha dan bekerja kuat demi memastikan Malaysia terus maju pada masa hadapan.

“Tanggal 1 Mei ialah hari bagi menghargai daya usaha, jerih perih dan komitmen tidak berbelah bahagi warga pekerja dalam menyumbang kepada pembangunan dan kemakmuran negara.

“Sememangnya pekerja merupakan tonggak terpenting yang menjayakan agenda pembangunan negara sekian lama,” katanya.

Perdana Menteri berkata, tema sambutan Hari Pekerja tahun ini, Pekerja Pemangkin Wadah Malaysia MADANI, mencerminkan aspirasi yang mendukung prinsip kesejahteraan, keadilan, saling menghormati, ihsan serta jalinan kerjasama semua rakyat untuk berganding bahu membina Malaysia menjadi sebuah negara yang bertamadun.

“Selamat Hari Pekerja kepada semua pekerja di Malaysia,” katanya. – BERNAMA


Sajat bukan Datuk, gelaran Tun Puteh ditarik balik

BANGI: Usahawan kontroversi, Sajat atau nama sebenarnya Muhammad Sajjad Kamaruz Zaman sebenarnya tiada gelaran Datuk atau gelaran Tun Puteh kurniaan istana sebagaimana yang dicanang sebelum ini.

Fakta itu didedahkan sendiri Presiden Pertubuhan Kebajikan Insaniah Srikandi Malaysia (SRIKANDI), Datuk Norasyikin Abdul Ghani selaku penganjur Program Majlis Santapan Diraja dan Anugerah Persilatan Srikandi Negara yang memberi gelaran Tun Puteh pada 13 Mei 2017

Anugerah terbabit disempurnakan oleh Kebawah Duli Yang Maha Mulia Pemangku Raja Pahang, Tengku Abdullah Sultan Ahmad Shah ketika itu.

Majlis penganugerahan itu diadakan bagi meraikan jasa dan sumbangan wanita dari seluruh negara dalam pelbagai bidang yang membawa perubahan ke arah kesejahteraan rakyat dan negara.

Satu laporan polis kemudiannya dibuat 4 Oktober 2017 tetapi tidak didedahkan umum ketika itu kerana tidak mahu terpalit dalam permainan Sajat yang suka kontroversi.

“Saya nak dedahkan Muhammad Sajadd Kamaruzaman atau Sajat tiada gelaran Datuk diberikan kepada beliau, gelaran Tun Puteh diuar-uarkan sebagai Tokoh Srikandi tidak benar.

“Gelaran Anugerah Tokoh Persilatan Srikandi Negara hanyalah kepada pesilat negara dengan membawa gelaran Tun Fatimah dan Tun Teja.

“Manakala gelaran Tun Puteh diberi kepada usahawan berjaya dan mereka yang berjaya dalam bidang masing-masing seperti pembinaan dan kewartawanan.

“Saya ingin jelaskan di sini gelaran Tun Puteh tiada kaitan dengan Tokoh Persilatan Srikandi Negara.

“Anugerah tokoh usahawan Sajat dengan gelaran Tun Puteh ditarik balik pada 5 Oktober 2017 selepas pihak kami mendapati ada pemalsuan dokumen yang diserah kepada penganjur dan istana,” katanya eksklusif kepada MEDIA VARIASI.

Tambah Norasyikin, pada majlis itu penganugerahan gelaran Tun Fatimah dikurniakan khusus kepada pesilat wanita negara yang telah mengharumkan nama Malaysia.

“Nama penganjuran anugerah itu adalah Majlis Santapan Diraja dan Anugerah Tokoh Persilatan Srikandi Negara yang telah dimuktamadkan namanya tetapi mungkin Sajat tidak faham dan menggunakan gelaran itu dalam hantaran media sosialnya.

“Dakwaannya bahawa dia menerima Anugerah Tokoh Persilatan Srikandi Negara adalah tidak benar.

“Perkara ini berlaku empat tahun lalu sebelum dia lari ke Australia awal Januari tahun 2021, jadi kesimpulannya jangan dengar sebelah pihak sahaja perlu ada pengesahan daripada pihak penganjur juga,” katanya.

Menerusi satu perkongsian di Instagram baru-baru ini Sajat telah mengulang siar watikah Anugerah Tokoh Persilatan Srikandi Negara dengan gelaran Tun Puteh kepada Sajat.

Gelaran Datuk itu sebenarnya boleh disemak di portal Jabatan Perdana Menteri.

Sajat mengulangi dakwaan kepada Stesen Penyiaran British (BBC) di Britain dari Sydney, Australia baru-baru ini bahawa dia diperlakukan secara kasar oleh anggota-anggota Jabatan Agama Islam Selangor (JAIS) ketika menangkapnya.

Sajat menyatakan dia perlu melarikan diri dan telah dipukul termasuk digari di depan ibu bapa serta keluarganya.

Dia kini yang menetap di Australia selepas ditangkap oleh anggota-anggota Jabatan Imigresen di Thailand berkata bahawa dia berasa sedih dan malu kerana walaupun memberikan kerjasama tetapi kakitangan JAIS masih melakukan perbuatan itu.

Pihak berkuasa Malaysia kemudian meminta Thailand melakukan esktradisi dengan menghantar balik usahawan itu.

Namun, usahawan itu diberikan status pelarian dan dia dibenarkan oleh Thailand untuk mendapatkan perlindungan di Australia.

Pada Januari lalu, dia didakwa memakai baju kurung di sebuah majlis keagamaan pada tahun 2018 yang boleh membawa hukuman tiga tahun penjara jika sabit kesalahan.

Menurut BBC, pada pandangan pihak berkuasa Malaysia, usahawan itu ialah seorang lelaki dan sebagai kaum Adam, dia tidak boleh berpakaian seperti wanita.

IKUTI SIRI KEDUA SAJAT BUKAN DATUK, GELARAN TUN PUTEH DITARIK BALIK

Author

Tun Puteh Wanti

View all posts

View all posts


Suami isteri antara tiga ditahan edar dadah

BATU PAHAT: Pasangan suami isteri antara tiga yang ditahan dipercayai terlibat pengedaran dadah di daerah ini dan Kluang.

Ketua Polis Daerah Batu Pahat, ACP Ismail Dollah berkata, pasangan terbabit ditahan di sebuah kediaman di Taman Utama, Yong Peng dekat sini, 7 malam, Isnin lepas.

Beliau berkata, hasil serbuan polis menemukan dadah jenis methaphetamine seberat 311.45 gram dan pil eramin 5 dengan anggaran berat 16.77 gram.

Katanya, susulan tangkapan berkenaan, polis menahan seorang lagi lelaki di depan sebuah rumah kedai di Taman Kota, Yong Peng kira-kira 6 petang, keesokkannya.

“Polis merampas dadah jenis syabu dengan anggaran berat 1.8 kilogram (kg) yang disimpan dalam satu beg plastik dan 4.05 kg dadah sama hasil pemeriksaan di rumah kedai berkenaan,” katanya pada sidang media di Ibu Pejabat Polis Daerah (IPD) Batu Pahat di sini hari ini.

Ismail berkata, keseluruhan dadah dianggarkan seberat 5.9 kg itu bernilai RM212,045 dan boleh digunakan 7,000 penagih.

Turut dirampas wang tunai RM240,000 dan dua kereta serta sebuah motosikal.

Beliau berkata, ketiga-tiga suspek berusia 45 hingga 50 tahun itu ditahan reman hingga Isnin dan kes disiasat mengikut Seksyen 39B Akta Dadah Berbahaya 1952.

Sementara itu, dalam kes berlainan, beliau berkata seorang lelaki berusia 28 tahun ditahan kerana memiliki 530 milimeter air ketum, 216 gram daun ketum dan pelbagai jenis mercun bernilai RM20,000 di sebuah rumah di Taman Bukit Tropika, Yong Peng, semalam.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Zii Jia lepasi halangan pertama di All England

KUALA LUMPUR: Jaguh perseorangan lelaki negara, Lee Zii Jia, berjaya melepasi halangan pertama apabila melangkah ke pusingan kedua kejohanan badminton All England 2023, hari ini.

Pemain berusia 24 tahun itu, tidak berdepan masalah besar untuk menyingkirkan pemenang pingat emas Sukan SEA Hanoi 2021, Sitthikom Thammasin dari Thailand 21-12, 21-15 dalam perhitungan yang berlangsung selama 33 minit di Birmingham.

Zii Jia yang kini menghuni tangga keempat dunia, dijangka akan bertemu sama ada Kenta Nishimoto dari Jepun atau pemain Kanada Brian Yang dalam pusingan kedua esok.

Beliau merupakan juara All England 2021.

Sejak menjuarai Terbuka Thailand Mei tahun lepas, Zii Jia masih belum merangkul sebarang gelaran setakat ini.

Zii Jia memulakan musim 2023 tanpa layak ke suku akhir pada kesemua empat kejohanan yang disertainya apabila tersingkir di pusingan pertama Terbuka Malaysia dikuti pusingan kedua Terbuka India, Masters Indonesia dan terbaharu, Terbuka Jerman minggu lepas.

Sementara itu, beregu lelaki utama negara Aaron Chia-Soh Wooi Yik terpaksa akur apabila ditunjukkan jalan keluar seawal pusingan pertama oleh pasangan bukan pilihan dari Indonesia Leo Rolly Carnando-Daniel Marthin, 18-21, 21-14, 13-21 dalam perlawanan yang berlangsung selama 60 minit.  – BERNAMA


PM Ismail Sabri ucap takziah atas pemergian Shinzo Abe

ANKARA: Perdana Menteri Datuk Seri Ismail Sabri Yaakob menzahirkan ucapan takziah dan simpati yang mendalam kepada Kerajaan Jepun dan seluruh rakyatnya di atas pemergian mantan Perdana Menteri Shinzo Abe.

“Saya berasa amat sedih apabila mendengar perkhabaran duka berhubung insiden melibatkan mantan Perdana Menteri Shinzo Abe, yang baru saya temui pada awal tahun ini sebagai Utusan Khas Tuan Yang Terutama,” katanya pada wartawan Malaysia di sini hari ini.

Ismail Sabri yang dalam rangka lawatan rasmi ke Turkiye berkata, beliau berharap agar keluarga mendiang dan seluruh rakyat Jepun tabah menghadapi dugaan dalam suasana sedih serta pilu ini.

Katanya Abe telah memainkan peranan yang penting dalam hubungan erat antara Malaysia dan Jepun, dan merupakan pendukung utama Dasar Pandang ke Timur.

Abe, 67, “ditembak dari belakang” ketika sedang berucap dalam satu kempen politik di bandar raya Nara, dan penyerang beliau sudah ditahan.

Jepun akan mengadakan pilihan raya Senat pada Ahad dan Abe berkempen untuk calon Parti Demokratik Liberal (LDP) yang memerintah.

Abe merupakan perdana menteri paling lama berkhidmat – pertama pada 2006 dan sekali lagi dari 2012 hingga 2020. – BERNAMA

Author

Laini MN

View all posts

View all posts


Vaksin, dos penggalak tidak kalis varian baharu Omicron BF.7

PUTRAJAYA: Sejak Ogos lalu, saintis-saintis menemui satu lagi varian terbaharu COVID-19 yang bermutasi menjadi lebih kebal terhadap imunisasi dinamakan BF.7

Sebagaimana dilaporkan di Mirror UK ia digelar sebagai ‘benih Omicron’ atau Omicron BF.7, pakar-pakar memberi amaran varian baharu itu merebak dengan pantas dan boleh menjadi dominan dalam masa beberapa minggu lagi.

Di Eropah, Belgium menyaksikan sebahagian besar jangkitan dengan BF.7 membentuk 25 peratus daripada kes Omicron yang dilaporkan.

Ia diikuti oleh Jerman dan Perancis masing-masing sebanyak 10 peratus, demikian menurut pusat data COVID-19 yang dikemas kini setiap hari oleh penyumbang dari universiti di Britain dan Australia.

Naib Pengerusi Perubatan bahagian integriti data dan analisis Jabatan Perubatan Universiti Johns Hopkins, Dr Stuart Ray memberitahu, sub-varian itu mempunyai perubahan dalam protein ‘spike’.

Menerusi Times of India, Pengarah Kanan Perubatan Dalaman di Gurugram, Dr Susila Kataria berkata, Omicron B7 sedang merebak pantas di China, Eropah dan beberapa negara lain.

Beliau dilaporkan berkata, semua vaksin dan dos penggalak yang diambil sebelum ini tidak mampu menghalang kehadiran Omicron B7 daripada berjangkit kepada orang ramai.

Sementara itu, Dr Roland Victor dari Klinik Sky mengingatkan orang ramai agar perlu bersiap siaga kerana kes akan naik berikutan berlaku ledakan tsunami COVID-19 di China ketika ini.

“Varian baharu, Omicron BF.7 di China dengan kes bertaburan dan kematian sangat tinggi.

“Vaksin, dos penggalak satu, dua, tiga yang dibekalkan kepada rakyat tidak dapat beri perlindungan kepada sistem imunisasi.

“Ibarat polis dan pencuri, kejar virus tetapi tiada kesudahan.

“Anda tidak boleh terus menerus kejar virus dengan vaksin virus, sedangkan virus itu terus bermutasi untuk menjadi lebih kuat.

“Limpahan virus ini akan berlaku di zon kita, Asia, bermula dengan Hong Kong, Taiwan, Vietnam, Korea.

“Pergerakan manusia terlalu tinggi, Krismas, Tahun Baharu dan Raya Cina.

“Apa yang boleh dilakukan ketika ini adalah meningkatkan sistem imunisasi diri dengan cara semulajadi dari alam, ia lebih berkesan,” katanya.

Author

Tun Puteh Wanti

View all posts

View all posts


Kehangatan LIMA ’23 luar biasa

LANGKAWI: Walaupun keadaan cuaca di pulau pelancongan ini hujan di sebelah pagi sejak beberapa hari lalu namun ‘kehangatan’ menjelang berlangsungnya Pameran Maritim dan Aeroangkasa Antarabangsa Langkawi 2023 (LIMA ’23) tetap dirasai.

Tinjauan Bernama di Pusat Pameran Antarabangsa Mahsuri (MIEC) di sini, antara venue utama untuk LIMA ‘23, mendapati persiapan pameran itu berjalan lancar dengan pempamer tempatan dan antarabangsa mula membawa masuk replika aset dan peralatan pertahanan serta aeroangkasa di ruang pameran berkeluasan kira-kira 20,000 meter persegi itu.

Pengarah Eksekutif Alpine Solutions Sdn Bhd (Alpine), Muhammad Aqlan Pacleb berkata, Menteri Pertahanan, Datuk Seri Mohamad Hasan dan beberapa delegasi berpuas hati dengan persiapan LIMA ’23 ketika melakukan tinjauan di lokasi pameran hari ini.

Selaku penganjur LIMA ’23, Muhammad Aqlan berkata, pihaknya turut mendapat maklum balas positif daripada semua pihak terlibat dengan menyifatkannya ‘lain daripada lain’.

“Saya berpeluang jumpa dengan penduduk tempatan, pempamer dan stakeholders seperti Angkatan Tentera Malaysia (ATM) dan Maritim yang mengakui bahawa penganjuran LIMA kali ini lain daripada lain,” katanya kepada Bernama hari ini.

Bagi memastikan perjalanan LIMA ’23 kali ini lancar dengan keadaan cuaca tidak menentu, Muhammad Aqlan berkata, pihaknya akan melakukan sedikit perubahan daripada segi jadual bagi pertunjukan udara atau maritim.

“Kalau cuaca tak mengizinkan (hujan), bagaimanapun kita akan teruskan program cuma ada perubahan sedikit, contohnya pertunjukkan aerobatik akan diubah waktu seperti daripada dua kali persembahan (dijadualkan) ia mungkin dipanjangkan waktunya mengikut kesesuaian cuaca,” katanya.

ATM sebelum ini mengesahkan lima negara akan menyertai pasukan aerobatik pada pertunjukan udara iaitu Indonesia, China, Korea Selatan, Emiriah Arab Bersatu dan Rusia.

LIMA ‘23 bertemakan ‘Titik Perhubungan Perdagangan Maritim dan Aeroangkasa Asia’ akan bermula esok hingga 27 Mei, dengan pameran berkaitan aeroangkasa diadakan di MIEC manakala segmen maritim di Resort World Langkawi.

Pameran edisi kali ini melibatkan dua kementerian iaitu Kementerian Pertahanan (bagi Industri Pertahanan) dan Kementerian Pengangkutan (Komersial).

Kali terakhir pameran dwitahunan itu diadakan ialah pada 2019 dan ditangguhkan pada 2021 susulan pandemik COVID-19 yang melanda dunia ketika itu. – BERNAMA


MOSTI mahu pendekatan lebih kreatif digunakan dalam pembelajaran STEM

KUALA LUMPUR: Pendekatan yang lebih kreatif dan inovatif amat digalakkan dalam pembelajaran subjek Sains, Teknologi, Kejuruteraan dan Matematik (STEM), kata Menteri Sains, Teknologi dan Inovasi Datuk Seri Dr Adham Baba.

Beliau berkata, usaha berkenaan penting bagi memastikan Malaysia melahirkan lebih ramai pereka cipta serta inovator tempatan berkualiti pada masa akan datang yang mampu memacu ekonomi negara berasaskan inovasi.

“Negara-negara maju mengamalkan pendekatan pembelajaran melalui pembelajaran berasaskan pengalaman dan pembelajaran amali bermula dari peringkat awal pendidikan.

“Pembelajaran STEM perlulah mengaplikasikan konteks dunia sebenar dan menggunakan pendekatan penerokaan terbuka,” katanya dalam kenyataan hari ini.

Menurut beliau, antara bidang fokus yang dilihat mampu menjadi pengubah keadaan (game changer) kepada negara ialah cetakan 4 Dimensi (4D) atau 5D, teknologi biosains serta blok rantaian seperti yang dinyatakan di dalam Rangka Kerja 10-10 Sains, Teknologi, Inovasi dan Ekonomi Malaysia (10-10 MySTIE).

Katanya, penguasaan bidang secara fokus dan spesifik boleh dijadikan sebagai pemangkin dalam perkembangan teknologi seperti Internet Kebendaan (IoT), data raya, realiti maya dan realiti terimbuh yang amat diperlukan dalam dunia pekerjaan masa hadapan selari dengan ledakan teknologi Revolusi Industri 4.0 (IR 4.0).

“Data daripada Pusat STEM Negara menunjukkan bahawa pada 2022, bilangan pelajar dalam bidang STEM kini berada pada kadar 47 peratus, manakala hanya 19 peratus yang mengambil jurusan sains tulen.

“Adalah penting untuk melibatkan kerjasama pelbagai pihak. Sebagai contoh, pihak sekolah boleh memupuk jalinan kerjasama dengan pertubuhan bukan kerajaan dan syarikat-syarikat swasta bagi menarik minat para pelajar terhadap STEM,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kes Dea Maisarah sedang disiasat, hormati privasi keluarga – Dr Zaliha

PUTRAJAYA: Kes kematian kanak-kanak perempuan, Dea Maisarah Bada, 10, ketika mendapatkan rawatan di Hospital Tengku Ampuan Rahimah (HTAR) Klang, Selangor sedang dalam siasatan pihak berkuasa.

Menteri Kesihatan, Dr Zaliha Mustafa berkata, beliau memohon kerjasama daripada semua pihak untuk menghormati privasi keluarga kanak-kanak terbabit.

“Kementerian bersimpati dan menyampaikan ucapan takziah kepada ahli keluarga Allahyarhamah Dea Maisarah.

“Bersama kita doakan agar roh Allahyarhamah aman dan berada dalam lindungan Yang Esa.Semoga keluarga Allahyarhamah tabah menghadapi ujian berat ini,” katanya dalam hantaran di akaun Facebooknya.

Terdahulu media melaporkan, HTAR Klang akan menjalankan siasatan berhubung kematian seorang kanak-kanak berusia 10 tahun ketika mendapatkan rawatan di hospital berkenaan, baru-baru ini.

Pengarahnya, Dr Zulkarnain Mohd Rawi dipetik berkata, pihaknya merujuk kepada video yang tular menerusi aplikasi TikTok berkaitan perkara terbabit.

Kes kematian Dea Maisarah mendapat perhatian meluas daripada netizen dan mereka mengharapkan punca kematian sebenar kanak-kanak tersebut dapat diketahui.

Author

Taufik Asmady Abdul Aziz

View all posts

View all posts


15 sekolah di KL terjejas akibat ribut

KUALA LUMPUR: Warga sekolah yang terkesan akibat hujan lebat dan ribut di beberapa lokasi terutama di ibu negara, dinasihatkan untuk mengelak daripada memasuki kawasan terjejas sehingga pihak berkuasa berkaitan dapat memastikan ia selamat.

Menteri Kerja Raya, Datuk Seri Alexander Nanta Linggi berkata, kementerian melalui Jabatan Kerja Raya (JKR) sudah menasihatkan pihak sekolah termasuk guru dan pelajar supaya mengelak daripada memasuki kawasan terjejas sehingga keselamatan lokasi berkenaan dipastikan terlebih dahulu.

Katanya, ia bagi membolehkan pihak JKR menjalankan semakan dan siasatan lanjut untuk mengenal pasti jenis dan tahap kerosakan semua sekolah terlibat, dengan lebih teliti.

“Hujan lebat serta ribut yang melanda di beberapa kawasan terutama di ibu negara petang semalam agak teruk sehingga menyebabkan banyak kejadian tidak diingini termasuk kenderaan dihempap pokok tumbang, selain rumah dan sekolah mengalami kerosakan.

“Saya menerima laporan, sebanyak 15 sekolah di Kuala Lumpur turut terjejas akibat kejadian berkenaan. Antara lain, sekolah-sekolah terlibat mengalami kerosakan seperti bumbung tercabut dan pokok tumbang.

“Kementerian melalui JKR akan bekerjasama rapat dengan Kementerian Pendidikan (KPM) bagi memastikan usaha menyiasat, membaik pulih dan mengawal keselamatan dapat diselaraskan dengan sebaik dan sesegera mungkin,” katanya menerusi hantaran yang dimuat naik di laman Facebooknya, pada Sabtu.

Sementara itu, katanya, kementerian turut menerima laporan kerosakan beberapa unit rumah di Rumah Keluarga Angkatan Tentera (RKAT) Kem Batu Kentonmen, di sini, disebabkan kejadian ribut berkenaan.

“Antara lain kerosakan yang dilaporkan adalah membabitkan bumbung dan awning yang tercabut diterbangkan angin kuat.

“JKR bekerjasama dengan pihak Angkatan Tentera Malaysia (ATM) untuk melakukan pemeriksaan dan penilaian kerosakan untuk tindakan selanjutnya,” katanya.

Beliau turut menyenaraikan sekolah yang terjejas akibat bencana itu.

Berikut adalah senarai sekolah terjejas akibat hujan lebat dan ribut;

Pejabat Pendidikan Daerah (PPD) Pudu

1) SMK Desa Perdana
2) SK Yaacob Latif
3) SK Salak South
4) SK Danau Perdana
5) SJKC Jalan Imbi
6) SK Cochrane
7) SMK (P) Methodist

PPD Keramat
8)SK Setapak
9) SK Kg Bharu
10) SMK Puteri Wilayah (Asrama)
11) SMK Seri Titiwangsa
12) SK Kementah
13) SMK Taman Melati

PPD Sentul
14) SMK Jinjang
15) SK Seri Nilam

Author

Tun Puteh Wanti

View all posts

View all posts


Koperasi kariah masjid perlu suntikan perpaduan

Author

Tun Puteh Wanti

View all posts

View all posts


Tekan suis lampu rumah meletup

KUALA LUMPUR: Gegaran akibat letupan gas di sebuah kediaman di tingkat 10, Apartmen Desa Tun Razak di sini, semalam mencetuskan suasana panik.

Difahamkan, sebelum kejadian, penghuni rumah berkenaan seorang lelaki tempatan berusia 32 tahun baru pulang ke rumah dan letupan tercetus sejurus mangsa menekan suis lampu.

Saksi kejadian, Nor Leelawatiy berkata dia yang ketika itu sedang bersiap untuk tidur dalam bilik dikejutkan dengan bunyi letupan kuat dan gegaran dirasai di seluruh kediamannya.

“Saya yang ketika itu sedang duduk di bilik tiba-tiba terdengar bunyi letupan yang turut menggegarkan rumah saya.

“Dalam keadaan cemas, saya meluru keluar keranamenyangkakan berlaku gempa bumi sebelum suami memaklumkan berlaku letupan di rumah jiran hadapan,” katanya ditemui di lokasi kejadian.

Impak letupan kuat yang berpunca kebocoran gas di bahagian dapur rumah berkenaan mengakibatkan dinding konkrit di bahagian ruang tamu pecah dan sisa batu jatuh ke tingkat 1.

Penduduk, Jaya, 52, berkata, jatuhan sisa konkrit itu menyebabkan motosikal yang digunakan untuk ke tempat kerja sejak 17 tahun lalu mengalami kerosakan dan tidak dapat digunakan buat sementara waktu.

Kontraktor pembersihan Dewan Bandaraya Kuala Lumpur (DBKL) itu berkata, dia perlu membelanjakan beberapa ratus ringgit bagi membaiki kerosakan pada pada bahagian badan dan suis kekunci motosikal yang rosak.

Harian Metro sebelum ini melaporkan, seorang lelaki melecur teruk manakala 12 motosikal rosak dalam kejadian kebakaran sebuah rumah di Apartmen Desa Tun Razak, di sini.

Jurucakap Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata, pihaknya menerima panggilan kecemasan berhubung kejadian itu jam 10.59 malam.

Mangsa yang melecur 30 peratus di bawa ke Pusat Perubatan Universiti Canselor Tuanku Muhriz bagi menerima rawatan. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Selepas Gua Musang, giliran Jeli pula umum sokong Anwar

KOTA BHARU: Ahli Parlimen Jeli, Zahari Kechik mengikut jejak langkah Ahli Parlimen Gua Musang apabila mengumumkan sokongan kepada Perdana Menteri, Datuk Seri Anwar Ibrahim, hari ini.

Menurutnya, keputusan itu dibuat tanpa paksaan, pengaruh dan tekanan dari mana-mana pihak dan sokongan itu berterusan sehingga Pilihan Raya Umum (PRU).

“Ianya dibuat atas kerelaan saya sendiri demi Rakyat dalam Parlimen Jeli.

“Pada masa sama, saya juga mengisytiharkan untuk menyokong sebarang dasar-dasar dan inisiatif yang kerajaan lakukan di dalam memulihkan ekonomi negara serta meletakkan kebajikan dan kepentingan rakyat,” katanya dalam satu kenyataan pada Rabu.

Meskipun memberi sokongan terhadap Anwar, Zahari memaklumkan beliau akan terus kekal taat setia sebagai Parti Pribumi Bersatu Malaysia (Bersatu).

Katanya, beliau juga bersedia berdepan dan menerima risiko dari tindakan disiplin parti demi memastikan pengundi-pengundi dan rakyat dalam Parlimen Jeli tidak menjadi mangsa keadaan.

“Saya juga tidak mahu ketinggalan menerima semua bentuk pembangunan dan bantuan dari Kerajaan Pusat.

“Saya sedar rakyat mesti diutamakan dan pembangunan mesti diteruskan tanpa sebarang kompromi. Dalam alaf yang serba mencabar ini selaku Ahli Parlimen saya harus memberi khidmat yang terbaik buat rakyat,” katanya.

Oktober lalu, Ahli Parlimen Bersatu dari Kuala Kangsar, Datuk Iskandar Dzulkarnain Abdul Khalid menyatakan sokongan kepada Anwar setelah meneliti rintihan berterusan pengundi dan menitikberatkan keperluan mendesak.

Keputusan itu turut disusuli oleh Ahli Parlimen Labuan, Datuk Dr. Suhaili Abdul Rahman (Bersatu) yang menyatakan sokongan kepada Anwar dan Ketua Menteri Sabah merangkap Pengerusi Gabungan Rakyat Sabah (GRS) Datuk Seri Hajiji Mohd. Noor pada 31 Oktober lalu.

Malah, Ahli Parlimen Gua Musang, Mohd. Aziz Abu Naim turut menyatakan sokongan secara rasmi kepada Anwar berkuat kuasa semalam.

Author

Diyana Rahip

View all posts

View all posts


Projek tebatan banjir disegerakan untuk kurangkan impak bencana – Anwar

PUTRAJAYA: Projek-projek tebatan banjir akan disegerakan untuk mengurangkan impak bencana itu di negara ini pada masa depan, kata Perdana Menteri, Datuk Seri Anwar Ibrahim.

Anwar yang juga Menteri Kewangan berkata, Ketua Setiausaha Perbendaharaan Datuk Johan Mahmood Merican telah diarahkan untuk menyegerakan projek-projek tebatan banjir itu.

“Saya telah minta Perbendaharaan untuk segerakan proses tender segera untuk mengurangkan tekanan bagi tahun-tahun akan datang,” katanya ketika berucap melancarkan Pasukan Sukarelawan Perkhidmatan Awam (PSPA) Pasca Banjir ke Johor di sini hari ini.

Seramai 1,520 penjawat awam yang mewakili pelbagai kementerian, jabatan dan agensi kerajaan menyertai misi pascabanjir selama dua hari itu, yang dikhususkan ke kawasan yang terjejas di sekitar daerah Batu Pahat.

Menurut kenyataan yang dikeluarkan Jabatan Perdana Menteri (JPM) sempena majlis pelepasan pasukan itu, misi berkenaan lebih tertumpu dan bersasar kepada aspek pembersihan fasiliti perubatan, fasiliti pendidikan, bangunan kerajaan serta tempat awam.

Pada 17 Mac lepas, Anwar mengarahkan semua jentera kementerian membantu misi pascabanjir di Johor dengan RM150 juta peruntukan tambahan telah disegerakan oleh Kementerian Kewangan.

Anwar pada majlis hari ini merakamkan penghargaan kepada semua penjawat awam yang menyertai misi pascabanjir di Johor itu serta menyifatkannya sebagai tindakan luar biasa.

“Kehadiran saudara saudari, percayalah dapat mengurangkan (beban) rakyat yang tertekan. Saya berdoa kita semua dapat jalankan tugas dengan ikhlas dan diberkati,” katanya.

Anwar berkata, mahasiswa dan badan bukan kerajaan (NGO) juga telah diminta untuk membantu misi pascabanjir di Johor.

“Pascabanjir ini mencabar, kita tahu jabatan dan keluarga di Johor tidak mampu kendalikan kecuali ada usaha tambahan,” katanya.

Jumlah mangsa banjir di Batu Pahat menunjukkan penurunan dengan 6,740 orang masih ditempatkan di 43 pusat pemindahan sementara (PPS), berbanding 7,972 orang di 44 PPS yang direkodkan pada 8 malam tadi.

Turut hadir Timbalan Perdana Menteri Datuk Seri Dr Ahmad Zahid Hamidi, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali dan Ketua Setiausaha Negara Tan Sri Mohd Zuki Ali. — BERNAMA


Kebenaran cabar prosiding komital Mahkamah Tinggi Syariah: AGC kemuka rayuan

KUALA LUMPUR: Jabatan Peguam Negara (AGC) memfailkan rayuan terhadap keputusan Mahkamah Tinggi di sini yang memberi kebenaran kepada Ahli Parlimen Petaling Jaya Maria Chin Abdullah untuk mencabar perintah Mahkamah Tinggi Syariah berhubung prosiding komital terhadapnya.

Prosiding komital dikenakan terhadap Maria kerana mengkritik keputusan Mahkamah Tinggi Syariah menjatuhkan hukuman penjara ke atas Emilia Hanafi, yang merupakan bekas isteri ahli perniagaan Datuk SM Faisal SM Nasimuddin.

Berdasarkan notis rayuan yang diperoleh menerusi carian sistem mahkamah, AGC memfailkan notis itu di Mahkamah Rayuan pada 9 Sept lepas kerana tidak berpuas hati dengan keseluruhan keputusan Mahkamah Tinggi.

Peguam Kanan Persekutuan Ahmad Hanir Hambaly, yang mewakili AGC, ketika dihubungi mengesahkan perkara itu.

Pada 22 Ogos lepas, Hakim Datuk Wan Ahmad Farid Wan Salleh membenarkan permohonan Maria untuk memulakan semakan kehakiman selepas memutuskan beliau tidak mencabar mana-mana bahagian undang-undang Islam di bawah bidang kuasa Mahkamah Syariah tetapi bidang kuasa mahkamah itu berhubung prosiding komital terhadapnya.

Permohonan bagi memulakan prosiding komital itu dikemukakan oleh SM Faisal selepas Maria mengeluarkan komen dan mengkritik keputusan mahkamah yang menjatuhkan hukuman penjara tujuh hari terhadap Emilia kerana mengubah tarikh lawatan anak-anaknya untuk bersama bapa mereka.

Peguam Datuk Akberdin Abdul Kader, yang mewakili SM Faisal, ketika dihubungi pula berkata pada pengurusan kes di hadapan Hakim Wan Ahmad Farid secara dalam talian hari ini, mahkamah menetapkan 2 Nov bagi pendengaran permohonan anak guamnya untuk menjadi pencelah dalam semakan kehakiman itu.

Maria, 65, memfailkan permohonan semakan kehakiman pada 3 Mac tahun lepas dan menamakan Menteri di Jabatan Perdana Menteri (Hal Ehwal Agama) ketika itu Datuk Seri Dr Zulkifli Mohamad Al-Bakri, Majlis Agama Islam Wilayah Persekutuan (MAIWP) serta Jabatan Kehakiman Syariah Wilayah Persekutuan Kuala Lumpur sebagai responden.

Antara lain, beliau memohon perintah certiorari bagi membatalkan tindakan dan keputusan Mahkamah Tinggi Syariah bertarikh 14 Okt 2019 yang membenarkan Perintah Kebenaran Pengkomitan dan Notis Tunjuk Sebab dikeluarkan ke atasnya.

Maria mendakwa pengeluaran perintah dan notis itu adalah bertentangan dengan peruntukan Perlembagaan Persekutuan serta menyalahi Aturan 52 Kaedah-Kaedah Mahkamah 2012 dan Akta Tatacara Mal Mahkamah Syariah (Wilayah-Wilayah Persekutuan 1998).

Pada 4 Dis 2020, Maria diperintah mengemukakan tunjuk sebab mengapa beliau tidak boleh dikenakan tindakan menghina mahkamah kerana mengkritik keputusan Mahkamah Tinggi Syariah selepas permohonan beliau untuk mendapatkan lanjutan masa bagi mencabar keputusan mahkamah itu ditolak. – BERNAMA


Konsert hiburan cetus kelakuan di luar tatasusila tidak dibenarkan di Kedah – Sanusi

ALOR SETAR: Sebarang konsert hiburan yang mencetuskan kelakuan di luar tatasusila tidak akan dibenarkan di seluruh Kedah, kata Menteri Besar, Datuk Seri Muhammad Sanusi Md Nor.

Beliau dalam satu hantaran di Facebooknya hari ini berkata, kejadian muda-mudi terkinja-kinja tanpa arah dalam penganjuran ‘Muda Mudi Weekend Fest’ di Balai Seni Alor Setar kelmarin menjadi penanda aras kepada perkara itu.

“Kejadian kelmarin menjadi penanda aras bahawa sebarang aktiviti yang boleh merangsang pelanggaran norma masyarakat tempatan tidak boleh diberikan ruang untuk membiak.

“Pengajuran acara yang menyihatkan tubuh badan seperti fun run, fun ride, treasure hunt, pertandingan memancing dan lain-lain pertandingan yang selari dengan undang-undang, garis panduan program terbuka dan sesuai dengan tatasusila masyarakat tempatan adalah digalakkan,” katanya.

Muhammad Sanusi berkata, semua Pegawai Daerah yang mempengerusikan jawatankuasa berkaitan perlesenan hiburan telah dimaklumkan tentang hal itu dan arahan berkenaan berkuat kuasa serta-merta.

Semalam, tular di media sosial rakaman video persembahan kumpulan muzik di pentas yang disaksikan anak muda sambil melakukan pelbagai aksi antaranya menari di Balai Seni Alor Setar lantas mengundang rasa kurang senang memandangkan acara itu diadakan tidak jauh dari Masjid Zahir.

Pengerusi Jawatankuasa Pelancongan Seni dan Budaya Kedah, Mohd Firdaus Ahmad dalam laporan media sebelum ini berkata, pihak kerajaan negeri tidak mendapat maklumat terperinci mengenai pengisian festival itu termasuk konsert yang diadakan dan pihaknya akan memanggil penganjur utama festival itu bagi mendapatkan penjelasan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PKR Parlimen Wangsa Maju peruntuk 200 komputer riba

KUALA LUMPUR: Seramai 200 penerima komputer riba di Parlimen Wangsa Maju boleh menarik nafas lega apabila gajet berkenaan dapat digunakan dalam urusan kolej dan universiti masing-masing menjelang Oktober depan.

Ia berikutan, kesemua pemohon komputer riba berkenaan sudah diterima dan dikenal pasti layak berdasarkan kriteria diperlukan.

Antaranya, pengundi Wangsa Maju berumur 17 hingga 24 tahun, satu komputer riba satu keluarga, pendapatan isi rumah, bilangan tanggungan adik-beradik, tempat belajar dan bilangan komputer riba di rumah.

Kesemua komputer riba berkenaan adalah di bawah peruntukan program Bantuan Laptop Percuma Parlimen Wangsa Maju bermula 23 Jun dan berakhir pada 15 Julai lalu.

Naib Pengerusi PKR Wilayah Persekutuan, Andre Ch Lai berkata, kesemua permohonan terbabit adalah keluarga B40 pendapatan bawah RM5,000 seisi rumah.

“Sasaran kami, komputer riba ini dapat diedarkan pada bulan ini sama ada pada pertengahan atau hujung Ogos bergantung kepada proses ICU.

“Biarpun penapisan agak panjang, kami harus melakukan sedemikian bagi memastikan setiap sen digunakan untuk bantuan ini sampai kepada mereka yang benar-benar memerlukan,” katanya.

Beliau berkata demikan mewakili Ahli Parlimen Wangsa Maju, Datin Paduka Dr Tan Yee Kew pada sidang media di Pusat Khidmat Ahli Parlimen PKR Wangsa Maju, di sini.

Author

Fhatihah Zakinan

View all posts

View all posts


Cikgu Seni ubah bilik darjah ‘uzur’ jadi seakan kafe hispter

SIAPA sangka, usia bangunan sekolah yang sudah menjangkau 120 tahun dengan berlantaikan kayu tidak menghalang seorang guru Pendidikan Seni Visual (PSV) menghias bilik darjah menggunakan bahan kitar semula menjadi persis kafe ‘hipster’.

Pasti ramai yang terpegun saat menjejakkan langkah ke kelas bilik Darjah 3 Marikh, Sekolah Kebangsaan (SK) Methodist ACS Kampar kerana susun atur serta tata rias kelas itu tampak selesa dan kondusif untuk sesi pembelajaran dan pengajaran.

Guru berkenaan, Mohd Irfan Mustaqim Ariffin, 31, berkata, idea menghias bilik darjah itu tercetus susulan pertandingan kelas tercantik peringkat sekolah sempena sambutan Bulan Kebangsaan.

“Akhirnya angan-angan saya hendak buat kelas ‘hipster’ menjadi kenyataan dengan menggunakan bahan-bahan terpakai seperti untuk buat hiasan perabot.

“Saya mewujudkan sudut meja kopi, sudut bahan bacaan, sudut ganjaran serta permainan, ruangan duduk di tengah kelas, selain sudut info mengenai Perdana Menteri, kemerdekaan negara, dan pameran seragam tentera supaya murid merasa selesa seperti berada di rumah,” katanya lapor Berita Harian.

Tambah Mohd Irfan, selain menghias kelasnya beliau turut diberi kepercayaan menghasilkan beberapa mural dalam kawasan sekolah dengan identiti negeri Perak serta daerah Kampar yang dahulunya dikenali Kinta Selatan.

“Kelas saya ini memang di bangunan lama yang asalnya dibina sepenuhnya dengan kayu.

“Dinding bangunan yang pernah reput sudah diganti baharu menggunakan konkrit cuma bahagian lantai memang tak boleh buat apa-apa, disebabkan itu sampai sekarang lantai papan,” kongsinya.

Author

Diyana Rahip

View all posts

View all posts


Pengguna Maybank kini boleh bayar guna kod QR di Indonesia, Singapura dan Thailand

CYBERJAYA: Pengguna bank Malayan Banking Bhd (Maybank) kini boleh menggunakan transaksi QR DuitNow menerusi aplikasi perbankan mudah alih ‘MAE’ di Singapura, Indonesia dan Thailand.

Ketua Pegawai Eksekutif Kumpulan Perkhidmatan Kewangan Komuniti Maybank, Datuk John Chong berkata, perkhidmatan pembayaran QR rentas sempadan adalah ciri penting yang akan memudahkan pelancong Malaysia ke luar negara melalui aplikasi MAE, serta pelancong yang datang ke Malaysia untuk melakukan pembayaran tanpa tunai melalui mata wang negara masing-masing.

Menurutnya, kemudahan itu berfungsi sebagai kunci untuk meningkatkan kecekapan sambil mempromosikan ekonomi digital dan ketrangkuman kewangan di rantau ASEAN.

“Ini adalah tepat pada masanya di mana kami melihat peningkatan ketara dalam permintaan teknologi dalam kalangan orang ramai ketika mereka mencari penyelesaian perbankan yang menawarkan kelajuan yang tiada tandingan dan tahap kemudahan baharu sambil memastikan keselamatan transaksi mereka, terutamanya selepas wabak.

“Hubung kait pembayaran QR antara Malaysia, Singapura, Indonesia dan Thailand melengkapkan rangkaian saling kebergantungan pembayaran dua hala yang semakin meningkat yang akan menyumbang ke arah ASEAN lebih dinamik dan pembangunan selanjutnya di rantau ini,” katanya.

Tambah beliau, kemudahan itu membolehkan pengguna membuat pembayaran QR secara terus kepada peniaga yang mana kadar tukaran mata wang akan dipaparkan secara automatik.

Malah, peniaga yang memiliki Maybank QRPay juga boleh menerima pembayaran daripada pelancong Indonesia, Singapura dan Thailand yang menggunakan aplikasi pembayaran yang menyokong pembayaran ini.

Maklumnya lagi, fungsi pembayaran QR rentas sempadan tersebut dijayakan menerusi kerjasama Bank Negara Malaysia (BNM) dan PayNet.

Had transaksi harian adalah sehingga RM1,00 atau bersamaan dengan RM1,000 dalam mata wang asing.

Bagaimanapun, pengguna masih boleh menukar had ini menerusi tetapan aplikasi. Perlu diingatkan, pengguna juga perlu membuat pengesahan untuk mana-mana pembayaran yang melebihi RM250.

Untuk maklumat lanjut, layari laman web Maybank Cross-border DuitNow QR.

Author

Diyana Rahip

View all posts

View all posts


Edar dadah di Singapura: Rakyat Malaysia dibebaskan selepas rayuan

SINGAPURA: Mahkamah Rayuan Singapura membebaskan seorang warga Malaysia G Punithan yang dijatuhi hukuman mati kerana mengedar 28.5g diamorfin ke republik itu, selepas menimbangkan bukti baharu.

Punithan dijatuhi hukuman mati pada Mei 2020, orang pertama dijatuhkan hukuman semasa pandemik COVID-19, melalui pembicaraan jarak jauh.

Dalam siasatan, dia dikenal pasti seorang daripada dua penghantar dadah sebagai dalang dalam transaksi dadah yang berlaku pada 28 Oktober 2011.

Sebelum itu, Punithan memperkenalkan kedua-dua kurier itu pada 12 Oktober 2011 bagi memudahkan transaksi dadah yang akan berlaku di tempat letak kereta West Coast McDonald.

“Dalam rayuan ini, kami tidak mengambil berat tentang peristiwa membabitkan kurier yang berlaku pada 28 Oktober 2011,” kata Hakim Tay Yong Kwang yang membacakan keputusan mahkamah.

Penghakiman penuh dikeluarkan di laman sesawang mahkamah pada Isnin.

Selain Hakim Tay, kes itu dibicarakan di hadapan Ketua Hakim Negara Sundaresh Menon dan Hakim Andrew Phang.

“Persoalan utama dalam rayuan ini ialah sama ada terdapat mesyuarat tiga pihak pada 12 Oktober 2011 kerana itulah kaitan yang didakwa antara perayu dan transaksi dadah melibatkan kurier yang berlaku pada 28 Oktober 2011.

“Pihak pendakwaan mendakwa daripada “hasil mesyuarat itulah” kurier menjalankan transaksi dadah tersebut.

“Oleh itu adalah menjadi tanggungjawab pihak pendakwaan untuk membuktikan tanpa keraguan munasabah bahawa ‘pertemuan pengenalan’ itu berlaku yang membuktikan niat bersama perayu dan kurier untuk mengedar dadah,” kata Hakim.

Menurut Hakim terdapat percanggahan dalam keterangan mengenai tarikh dan masa hari ‘mesyuarat pengenalan seperti yang didakwa’ itu pada Perbicaraan 2014 dan Perbicaraan 2018 sebelum ini.

Punithan mengemukakan bukti baharu termasuk kenyataan penyiasatan daripada kurier, laporan jejak panggilan syarikat telekomunikasi untuk salah satu telefon kurier, dan rekod pergerakan Imigresen dan Pusat Pemeriksaan (ICA) salah seorang kurier terbabit.

Punithan diwakili pasukan peguam dari K&L Gates Straits Law LLC diketuai Peguam Kanan Narayanan Sreenivasan. – BERNAMA


MyKad mampu atasi ketirisan subsidi rakyat Malaysia

KUALA LUMPUR: Kaedah menggunakan Kad Pengenalan Malaysia (MyKad) atau e-dompet antara penyelesaian boleh dilakukan kerajaan memastikan subsidi dapat terus kepada sasaran untuk dinikmati rakyat Malaysia.

Pensyarah di Sekolah Perniagaan dan Ekonomi Universiti Putra Malaysia (UPM), Prof Madya Dr Anuar Shah Bali Mahomed berkata, kerajaan boleh memperkenalkan langkah itu sebagai penyelesaian serampang dua mata berhubung keluhan rakyat tempatan mengenai isu subsidi yang diterima pekerja asing.

Untuk rekod, angka rasmi menunjukkan kira-kira dua juta pekerja asing sah berada di negara ini dan ada berpandangan atau rekod tidak rasmi dikatakan terdapat kira-kira enam juta lagi adalah pekerja asing tidak sah.

Anuar Shah Bali berkata, apabila penyaluran terus kepada pengguna yang terdiri daripada rakyat Malaysia maka pekerja asing tidak dpt menikmati subsidi berkenaan seperti subsidi beras, minyak masak, gula, tepung dan gas memasak.

“Namun, pengiraan jumlah wang yang disalurkan kepada individu Malaysia perlu mengambil kira kenaikan harga barang yang berlaku pada ketika ini agar ianya dapat mengimbangi antara kenaikan harga barangan apabila tiada subsidi.

“Kemampuan pengguna membeli melalui penyaluran subsidi di dalam MyKad atau e-dompet seolah-olah pengguna rakyat Malaysia masih membeli barangan dengan harga yang disubsidi,” katanya.

Menurutnya, namun walaupun semua rakyat Malaysia boleh dapat kemudahan itu cuma kerajaan kena mengambil kira banyak faktor.

Ini katanya, supaya kerajaan tahu berapa amaun yang perlu diberikan kepada setiap isi rumah itu.

“Contohnya pasangan suami isteri yang ada seorang anak berbeza dengan mereka yang ada enam orang anak sebab ini melibatkan makanan. Jadi lebih banyak bahan makanan yang disubsidi diperlukan untuk isi rumah atau keluarga besar.

“Kerajaan perlu mengira dengan tepat mengambil kira faktor isi rumah, pendapatan dan kenaikan harga barang itu sendiri supaya apabila dikreditkan nilai yang disubsidi ke dalam MyKad atau e-dompet penerima maksudnya harga yang dibayar seolah-olah sama walaupun harga barang itu di pasaran mengalami kenaikan.

“Jika kerajaan memutuskan membuat peralihan subsidi cara ini secara bulanan, perlulah ambil kira penggunaan isi rumah dan barangan yang tersebut dalam sebulan. Kena ada kiraan yang tepat untuk mengelakkan berlakunya ketidakseimbangan yang membebankan pengguna,” katanya.

Menurutnya, jika tindakan itu dibuat, sememangnya pekerja asing takkan dapat membeli barang dengan harga subsidi lagi.

Katanya, sekiranya dilaksanakan kelak, untuk rakyat Malaysia jika membeli memang akan berhadapan harga baru yang lebih tinggi tetapi mereka sudah dapat peralihan subsidi dalam bentuk MyKad atau e-dompet.

“Lebih bagus jika rakyat Malaysia guna MyKad dan e-dompet yang berkenaan untuk membuat pembayaran.

“Apa pun, sebarang pelaksanaannya juga perlu mengambil kira kategori rakyat biasa yang beli harian, mingguan dan bulanan berbanding kategori peniaga yang biasanya membeli pada kuantiti banyak,” katanya. – Harin Metro

Author

Media Variasi

View all posts

View all posts


PM Ismail Sabri tinjau persiapan Bajet 2023

PUTRAJAYA: Perdana Menteri Datuk Seri Ismail Sabri Yaakob hari ini meninjau persiapan penyediaan Bajet 2023 di Kementerian Kewangan di sini.

Beliau yang tiba di pekarangan kompleks berkenaan pada pukul 12 tengah hari, disambut Menteri Kewangan Tengku Datuk Seri Zafrul Tengku Abdul Aziz.

Turut hadir dua timbalan menteri kewangan iaitu Datuk Mohd Shahar Abdullah dan Datuk Yamani Hafez Musa.

Ismail Sabri kemudiannya bertemu dan beramah mesra dengan pegawai serta petugas Kementerian Kewangan yang terbabit dalam penyediaan Bajet 2023, sebelum meninjau ke bilik operasi penyediaan bajet.

Bajet 2023 dijadual dibentangkan oleh Tengku Zafrul di Dewan Rakyat pada 4 petang esok. – BERNAMA


Mangsa tanya soalan agama tapi ustaz ajar ‘sexual grooming’ – Kenalan

KUALA LUMPUR: Pengguna aplikasi media sosial TikTok yang mendakwa mengenali remaja perempuan bawah umur yang menjadi mangsa rogol seorang selebriti dakwah dan keluarga mangsa memberitahu, perkenalan remaja tersebut dengan ustaz berkenaan bermula dengan pertanyaan soalan berkaitan agama.

Remaja berusia 14 tahun itu didakwa pemilik akaun TikTok @qayqay menjadi mangsa rogol selebriti dakwah bergelar ustaz dikatakan diperdayakan ustaz berkenaan yang kemudian mengajaknya keluar.

Pemilik akaun itu mendakwa ada bukti perbualan antara keduanya dan apabila diketahui oleh keluarga mangsa, mereka cuba menuntut keadilan.

“Umur 14 tahun sepatutnya didik jauh dari larangan agama mana akhlak dia bila chat benda jijik nak baca.

“Dua-dua salah yang budak sebab termakan janji manis, yang penceramah bebas agama pula tu dalam siasatan polis, masuk akal ke tanpa bukti kukuh family berani tampil ke hadapan?

“Kalau korang di tempat family mangsa ada ka korang akan berdiam diri?

“Kau jaga anak kau dari kecil jaga maruah diri, alih-alih bila kenal ustaz dia rosakkan anak kau, ajar anak kau tipu daya untuk jumpa dia, ajar anak kau sex grooming? Mana akal waras dia sedangkan mangsa hampir sebaya anak perempuan ustaz tu?,” katanya.

Dalam aplikasi Tik Tok tersebut, wanita berkenaan turut menyentuh mengenai laporan yang mendakwa suspek dan mangsa sudah beberapa kali melakukan hubungan seks.

Pemilik akaun mendakwa, remaja berumur 14 tahun sepatutnya diajar untuk menjauhi larangan agama bukannya melakukan perkara tidak sepatutnya.

Bagaimanapun, wanita tersebut beranggapan kedua-dua pihak bersalah dalam hal ini dan menyerahkan siasatan kepada pihak berkuasa.

Terdahulu, seorang selebriti dakwah bergelar ustaz dilaporkan dicekup polis dan direman selama lima hari selepas disyaki merogol seorang budak sekolah berusia 14 tahun di sekitar negeri ini.

Lelaki tempatan berusia lingkungan 30-an itu ditahan di Ibu Pejabat Polis Daerah (IPD) Kuala Selangor, kira-kira pukul 4.50 petang Selasa.

Author

Tun Puteh Wanti

View all posts

View all posts


SIC puas hati GP Malaysia tarik lebih 163,000 penonton

SEPANG: Selepas dua tahun tidak dianjurkan, Kejuaraan Dunia Motosikal Grand Prix (GP) Malaysia yang kembali menggegar Litar Antarabangsa Sepang (SIC) di sini mencatatkan kehadiran penonton seramai 163,567 sepanjang tiga hari penganjurannya bermula Jumaat lepas.

Jumlah itu tidak mencapai sasaran 170,000 yang ditetapkan pihak SIC, namun kehadiran hampir 90,000 penonton pada hari terakhir semalam menandakan perlumbaan berprestij itu kekal mendapat perhatian peminat sukan permotoran tanah air, biarpun pada edisi kali ini tiada pelumba tempatan bersaing dalam kelas Premier.

Ketua Pegawai Eksekutif SIC, Azhan Shafriman Hanif berkata, beliau amat berpuas hati dengan jumlah kehadiran itu dan berazam untuk memperbaiki segala kelemahan terutama dari aspek persediaan dan perancangan bagi memastikan edisi berikutnya dibanjiri lebih ramai penonton.

“Saya rasa kita boleh buat lebih baik tahun depan, tahun ini kita mula lambat. Kita umum harga tiket sebelum bulan Ramadan tahun ini dan kita betul-betul buat promosi pada Jun. Jadi dari Jun hingga Oktober tak banyak masa.

“Insya-Allah untuk tahun depan kita akan bermula awal, kita akan berehat kejap (selepas GP Malaysia) dan kita akan mula bekerja untuk promosi tahun depan. Kita juga baru-baru ini dah umumkan super early bird (tiket) dan akan ada early bird selepas ini,” katanya kepada pemberita, di sini.

Seramai 21,015 penonton direkodkan hadir ke SIC pada Jumaat, diikuti 53,937 (Sabtu) dan 88,615 semalam.

GP Malaysia yang kembali selepas tidak dianjurkan selama dua tahun berikutan pandemik COVID-19, menyaksikan pelumba Ducati Lenovo Team Francesco Bagnaia menghampiri kejuaraan dunia sulungnya selepas menamatkan perlumbaan kelas MotoGP di tempat pertama.

Pelumba Gresini Racing MotoGP, Enea Bastianini di tempat kedua sementara ketiga dirangkul penyandang juara dunia Fabio Quartararo daripada Monster Energy Yamaha MotoGP.

Pelumba Elf Marc VDS Racing Team Tony Arbolino mengungguli saingan kelas Moto2 sementara John McPhee daripada pasukan Sterilgarda Husqvarna Max mendominasi saingan kategori Moto3.

Sementara itu, Azhan Shafriman memaklumkan dalam masa terdekat SIC akan menganjurkan perlumbaan kereta Sepang 1,000 kilometer (km), namun akan ditangguh ke tarikh baharu berikutan tarikh asal bertindih dengan Pilihan Raya Umum ke-15 (PRU15).

“Untuk tahun depan kami berhasrat menganjurkan Sepang 12 Hours iaitu perlumbaan lasak yang kali terakhir dianjurkan pada 2016 dan ketika itu dikenali sebagai Merdeka Endurance Race. Lain-lain acara antarabangsa kita masih belum dapat pengesahan,” katanya.

Dalam perkembangan lain, Azhan Shafriman memberi jaminan SIC akan terus menyokong usaha pembangunan sukan permotoran negara bagi melahirkan lebih ramai pelumba berbakat seperti Syarifuddin Azman atau lebih dikenali sebagai Damok yang akan bersaing dalam kelas Moto3 bermula tahun depan.

“Kita akan terus memberi sokongan kepda Damok, ZK Racing dan pihak KBS (Kementerian Belia dan Sukan). Kita akan sentiasa sokong bakat Malaysia di persada dunia, dari segi pembiayaan kita akan bincang mungkin selepas PRU,” katanya.

Jumaat lepas, Damok diumum secara rasmi akan menyertai saingan Moto3 secara musim penuh bersama pasukan MTHelmets-MSI. – BERNAMA


Isu penjualan saham Menara KL: SPRM panggil tiga individu

KUALA LUMPUR: Suruhanjaya Pencegahan Rasuah Malaysia (SPRM) telah memanggil tiga individu bagi membantu siasatan berhubung dakwaan penjualan saham mencurigakan hak milik pengurusan Menara Kuala Lumpur (Menara KL).

SPRM dalam kenyataan hari ini memaklumkan beberapa dokumen daripada pihak berkaitan juga telah diperoleh untuk diteliti.

“SPRM akan menyiasat sama ada wujudnya elemen rasuah dalam penjualan 100 peratus saham Telekom Malaysia (TM) di dalam Syarikat Menara KL Sdn Bhd (MKLSB) kepada Hydroshoppe Sdn Bhd (HSB) pada Oktober 2022,” menurut kenyataan itu.

Kenyataan itu memaklumkan siasatan terperinci dan profesional akan dijalankan dari semua sudut berkaitan isu tersebut.

Sebelum ini tular di media sosial isu berhubung pengambilalihan pengurusan Menara KL melalui pegangan saham penuh daripada TM melalui anak syarikatnya, MKLSB kepada syarikat HSB sehingga menimbulkan persoalan orang ramai terhadap keputusan itu.

Selasa lepas, Menteri Komunikasi dan Digital, Fahmi Fadzil berkata, pihaknya memandang serius isu yang dibangkitkan dan sedang meneliti perkara tersebut.

Beliau turut mengesahkan sudah menerima taklimat terperinci berkaitan konsesi pengurusan Menara KL daripada Kementerian Komunikasi dan Digital pada 14 Disember lepas dan akan mendengar taklimat menyeluruh daripada pihak TM pada 3 Januari 2023. – BERNAMA


Sembilan pelajar didakwa sebabkan kecederaan parah terhadap junior

TELUK INTAN: Sembilan pelajar dari sebuah sekolah asrama yang ditahan berhubung kes buli, didakwa di Mahkamah Majistret di sini hari ini atas pertuduhan menyebabkan kecederaan parah ke atas seorang pelajar junior pada Jun lepas.

Kesemua pelajar lelaki berusia 17 tahun itu mengaku tidak bersalah sebaik pertuduhan dibacakan secara serentak di hadapan Majistret Nur Faizah Muhamad Saleh.

Mereka didakwa secara bersama menyebabkan kecederaan parah ke atas pelajar lelaki berusia 14 tahun di bilik asrama sebuah sekolah menengah di Jalan Changkat Jong di sini pada kira-kira 12.30 tengah malam, 23 Jun lepas.

Kesemua tertuduh didakwa mengikut Seksyen 325 Kanun Keseksaan dan dibaca bersama Seksyen 34 kanun sama yang memperuntukkan hukuman penjara maksimum tujuh tahun dan denda.

Pendakwaan dikendalikan Timbalan Pendakwa Raya Azalea Sharmeen Zaizan manakala kesemua remaja berkenaan diwakili peguam Yayasan Bantuan Guaman Kebangsaan S. Francis.

Mahkamah membenarkan jaminan sebanyak RM2,000 ke atas setiap tertuduh dan menetapkan 5 Okt depan sebagai tarikh sebutan semula kes.

Pada 23 Jun lepas, polis menahan 10 pelajar senior kepada mangsa selepas menerima laporan berhubung kes itu pada hari yang sama. – BERNAMA


KKM, JPA kaji semula keputusan henti penajaan bidang perubatan

PORT DICKSON: Kementerian Kesihatan (KKM) sedang berbincang dengan Jabatan Perkhidmatan Awam (JPA) berhubung keputusan menghentikan penajaan jabatan berkenaan dalam bidang perubatan, pergigian dan farmasi.

Menteri Kesihatan, Dr Zaliha Mustafa berkata, KKM juga sedia mengkaji semula kajian dilakukan pada 2019 yang mendapati bekalan pegawai perubatan akan mengalami kebanjiran mulai 2026 hingga 2030.

“Kita tahu ada perubahan, terutamanya selepas pasca COVID-19 ini, jadi mungkin ada perkara baharu yang perlu dilihat semula pada kajian tersebut, mungkin pada polisi baharu.

“Kita bimbang juga (pelajar tidak berminat nak sambung pelajaran) perkara itu boleh berlaku. Kita akan lihat kajian yang telah dilakukan itu, supaya keputusan terbaik dapat dibuat,” katanya kepada pemberita pada selepas merasmikan Majlis Kajian Global Adults Tobacco Survey (GATS) di sini hari ini.

Majlis itu turut dihadiri Ketua Pengarah Kesihatan, Datuk Dr Muhammad Radzi Abu Hassan dan Pemangku Timbalan Ketua Pengarah Kesihatan (Pendidikan dan Sokongan Teknikal), Datuk Dr Fariza Ngah.

Beliau berkata, KKM mengakui bimbang keputusan tersebut bakal memberi kesan kepada pelajar untuk menyambung pengajian di peringkat universiti.

Katanya perkhidmatan kesihatan adalah penting justeru profesion seperti doktor dan jawatan lain dalam skim perubatan amat diperlukan di negara ini.

Media melaporkan kerajaan menghentikan penajaan JPA dalam bidang perubatan, pergigian dan farmasi berikutan kajian KKM mendapati bekalan pegawai perubatan akan mengalami kebanjiran mulai tahun 2026 hingga 2030.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, Laporan Petunjuk Kesihatan 2022 melaporkan pencapaian nisbah jumlah keperluan tenaga kerja perubatan seluruh negara kepada jumlah populasi penduduk sehingga Disember 2021 adalah 1:420 dan dijangkakan nisbah 1:400 akan dapat dicapai pada 2025.

Pada majlis hari ini Dr Zaliha berkata, GATS merupakan suatu tinjauan isi rumah berkaitan penggunaan tembakau yang dijalankan di seluruh negara.

Katanya, tinjauan tersebut dijalankan oleh KKM dengan kerjasama Pertubuhan Kesihatan Sedunia (WHO) dan Pusat Kawalan dan Pencegahan Penyakit (CDC) Amerika Syarikat.

“Institut Kesihatan Umum (IKU), akan menjalankan GATS buat kali kedua di mana GATS pertama telah dijalankan pada 2011. Pengumpulan data akan dijalankan dari 12 Jun hingga 22 Julai ini,” katanya.

Menurut beliau tinjauan Kesihatan dan Morbiditi Kebangsaan (NHMS) 2019 melaporkan 4.8 juta rakyat Malaysia berumur 15 tahun ke atas adalah perokok aktif.

GATS bertujuan mendapatkan maklumat terkini tentang penggunaan tembakau dan memantau keberkesanan intervensi kawalan tembakau.

Beliau berkata, tinjauan itu akan mendapatkan data berkenaan peratus penggunaan tembakau, rokok elektronik dan produk tembakau yang dipanaskan, dan indikator-indikator utama kawalan tembakau lain.

Jelasnya, data terkini dan tren penggunaan tembakau daripada GATS akan membantu pihak KKM untuk memperkukuhkan strategi kawalan tembakau di negara ini.

Tinjauan ini akan melibatkan kira-kira 5,000 isi rumah yang dipilih secara rawak di seluruh negara, menyasarkan individu berumur 15 tahun dan ke atas. – BERNAMA


Lima ADUN UMNO, tiga bekas ADUN Warisan sertai parti Gagasan Rakyat Sabah

KOTA KINABALU: Lima Ahli Dewan Undangan Negeri (ADUN) UMNO Sabah hari ini mengisytiharkan keluar parti itu dan menyertai Parti Gagasan Rakyat Sabah (Gagasan Rakyat).

ADUN UMNO itu ialah ADUN Sindumin Datuk Dr Yusof Yacob, Datuk James Ratib (Sugut), Datuk Jasnih Daya (Pantai Dalit), Datuk Mohd Arsad Bistari (Tempasuk) dan Datuk Hamild @ Hamid Awang (Balung).

Turut mengumumkan menyertai Gagasan Rakyat ialah tiga bekas ADUN Parti Warisan (Warisan) iaitu ADUN Banggi Mohammad Mohamarin, Norazlinah Arif (Kunak) dan Chong Chen Bin (Tanjong Kapor).

Bercakap pada sidang media bersama tujuh ADUN itu, Yusof berkata, mereka membuat keputusan keluar daripada UMNO dan menyertai Gagasan Rakyat adalah sejajar dengan prinsip perlunya kestabilan politik dalam negara dan Sabah, selain menyedari pemimpin Sabah harus bersatu memperjuangkan hak negeri itu seperti termaktub dalam Perjanjian Malaysia 1963.

Beliau berkata perpecahan politik yang berpanjangan akan membantutkan pembangunan Sabah, justeru kestabilan politik itu penting bagi menambah keyakinan pelabur tempatan dan luar bagi meningkatkan ekonomi negeri.

“Kami bersedia berdepan dengan sebarang tindakan daripada UMNO berikutan keputusan menyertai Gagasan Rakyat,” katanya.

Yusof berkata, ADUN yang menyertai Gagasan Rakyat juga menyokong penuh kepimpinan Perdana Menteri, Datuk Seri Anwar Ibrahim dan Presiden Gagasan Rakyat, Datuk Seri Hajiji Noor untuk terus menerajui Sabah sebagai Ketua Menteri.

Susulan tindakan lima ADUN UMNO itu, UMNO kini mempunyai 13 ADUN mewakili parti itu dalam Dewan Undangan Negeri (DUN) Sabah manakala Warisan kini mempunyai 16 ADUN di Sabah dan satu di Selangor.

Pada 8 Januari lepas, lima ADUN UMNO iaitu ADUN Tanjung Keramat, Datuk Shahelmey Yahya yang juga Ahli Parlimen Putatan, Yusof, James, Jasnih dan Mohd Arsad bertindak mengekalkan sokongan kepada Hajiji walaupun Pengerusi Badan Perhubungan UMNO Sabah, Datuk Seri Bung Moktar Radin mengumumkan parti itu menarik balik sokongan tersebut.

DUN Sabah mempunyai 73 ADUN dilantik dan enam ADUN dipilih menjadikan keseluruhan 79 ADUN dan tindakan kesemua ADUN itu hari ini membolehkan Hajiji kini mempunyai sokongan majoriti 48 ADUN untuk terus mentadbir kerajaan Sabah. – BERNAMA


MHO gesa hukuman penjara bagi penipu skim pelaburan

SUNGAI BESI: Jenayah penipuan skim pelaburan sepatutnya disiasat dan didakwa mengikut Seksyen 420 Kanun Keseksaan yang boleh memenjarakan penjenayah.

Gesaan itu dibuat oleh Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim.

Hishamuddin berkata, kebimbangan MHO terhadap isu skim pelaburan kutu secara haram ini apabila mahkamah lebih cenderung mengenakan hukuman denda berdasarkan Seksyen 3 (1) Akta (Larangan) Kumpulan Wang Kutu 1971 (Akta 28).

“Di bawah akta berkenaan jika sabit kesalahan, boleh dipenjara maksimum 10 tahun atau denda sehingga RM500,000 atau kedua-duanya.

“Kebimbangan MHO jika kes seperti ini disiasat, hanya dituduh mengikut akta larangan kutu tidak akan memberi keinsafan kepada penjenayah kerana dibawah akta ini penjara adalah pilihan dan berdasarkan trend, mahkamah cenderung untuk mengenakan denda sahaja.

“Mereka yang dijatuhkan hukuman diarahkan membayar sejumlah denda (maksimum RM500,000) sedangkan kerugian mangsa babitkan puluhan juta ringgit.

“Ada penjenayah sebelum ini selepas bayar denda, mereka membuka pelaburan lain dikenali MBI pula.

“Jadi, saya sarankan kepada pihak Pusat Pencegahan Jenayah Kewangan Nasional (NFCC), Suruhanjaya Sekuriti (SC), pihak polis dan Peguam Negara supaya meneliti tuduhan penipuan pelaburan perlu didakwa mengikut Kanun Keseksaan agar mereka dihukum penjara,” katanya.

Beliau berkata demikian pada sidang media mangsa-mangsa skim pelaburan kutu ditipu wang kutu, dilarikan ‘scammer’ Saving Sapiza, di sini.

Turut hadir, Penasihat MHO, yang juga Presiden kepada Pertubuhan Keperihatinan Jenayah Komuniti Malaysia (MCCC), Tan Sri Musa Hassan.

Berdasarkan maklumat, pelaburan Saving Sapiza didalangi seorang wanita berusia 37 tahun dikenali sebagai Ibu Kutu.

Ibu Kutu berkenaan ditahan reman oleh polis semalam bersama enam individu lain hasil pendedahan dan maklumat awam.

Selain daripada Sapiza di dalam pelan ini terdapat beberapa orang ketua (leader/admin) dan pelabur-pelabur sebagai player.

Pelan pelaburan kutu ini sudah wujud sejak tahun 2015 menggunakan platform Whatsapp, Instagram, Facebook dan Telegram untuk beroperasi walaupun tanpa bangunan syarikat.

Ia dikatakan menyediakan beberapa pakej dan masa tertentu untuk tarikh pulangan wang modal serta keuntungan sebanyak 60 peratus setiap pakej.

Pada awalnya, pelabur skim menerima pulangan dijanjikan namun pelaburan mereka mulai lebur (tidak terima pulangan) pada tahun lalu.

Sebagai contoh pakej yang ditawarkan adalah RM5,000 dan terima ekstra duit (lebihan modal) RM1,000 dalam tempoh 15 hari.

Main kutu adalah satu kesalahan dan pesalah boleh didenda tidak lebih daripada RM500,000 atau dipenjara tidak lebih 10 tahun atau kedua-duanya sekali.

Sementara itu, Hishamuddin menjelaskan, tiga elemen yang akan memenuhi kesalahan jenayah mengikut Seksyen 420 Kanun Keseksaan itu, seperti pihak scammer memperdaya mangsa, berlaku serahan harta bagi tujuan memperdaya dan mendatangkan kerugian serta mempunyai niat untuk memperdaya pengadu dengan curang.

Bagi mana-mana individu yang melakukan penipuan dan secara tidak jujur mendorong supaya harta diserahkan, disiasat melakukan kesalahan mengikut Seksyen 420 Kanun Keseksaan (Akta 574), jika disabitkan bersalah boleh dikenakan hukuman penjara selama tempoh tidak kurang dari satu tahun dan tidak lebih dari 10 tahun.

Author

Tun Puteh Wanti

View all posts

View all posts


KEMAS sasar lahirkan 100,000 Hufaz cilik menjelang 2026

PUTRAJAYA: Seramai 100,000 kanak-kanak Taman Bimbingan Kanak-kanak (Tabika) di bawah Jabatan Kemajuan Masyarakat (KEMAS) disasarkan untuk dilahirkan sebagai ‘Huffaz Cilik’ menjelang 2026, kata Timbalan Perdana Menteri, Datuk Seri Dr Ahmad Zahid Hamidi.

Menteri Kemajuan Desa dan Wilayah itu berkata, sasaran berkenaan dibuat selaras pelaksanaan  program Tabika Pra Tahfiz Kemas bermula Julai ini dengan kerjasama Yayasan Pahang sebagai rakan strategik yang membantu dalam aspek tadbir urus.

Beliau berkata program Tabika Pra Tahfiz Kemas itu mengabungkan elemen 7M iaitu mengaji, menghafaz, membaca, menulis, mengira, menaakul dan manusiawi.

“Program ini dibuat secara berfasa, projek perintis dilaksanakan di 100 Tabika dahulu dan akhirnya semua tabika di bawah Kemas ada program tahfiz ini.

“Kita sedang laksanakan latihan kepada pelatih, petugas harus diberikan kursus terlebih dahulu mengenai program ini,” katanya dalam sidang media selepas sesi libat urus program Tabika Pra Tahfiz KEMAS bersama masyarakat tahun 2023 di sini, hari ini.

Ahmad Zahid berkata, program tahfiz itu diperkenal sebagai nilai tambah bagi modul program penghayatan pendidikan Islam (PPI) yang memberi penekanan dan tumpuan khusus terhadap dua aspek iaitu pembelajaran ibadah dan pengajian Al Quran.

Sementara itu, beliau berkata, Kementerian Kemajuan Desa dan Wilayah (KKDW) berhasrat melaksanakan penstrukturan gaji buat tenaga pengajar tabika di bawah Kemas berdasarkan kelayakan dimiliki mereka.

Beliau berkata, perkara berkenaan akan dibincangkan dengan Jabatan Perkhidmatan Awam dan Kementerian Kewangan untuk tindakan lanjut.

“Sekarang skim perkhidmatan yang ada ialah jawatan kontrak dan terdapat antara pendidik masyarakat di tabika mempunyai sijil, diploma, ijazah dan ada juga sarjana.

“Oleh kerana skim ini tidak berasaskan kelulusan, maka kami tertakluk kepada skim itu… tidak adillah yang ada kelulusan dan pengalaman tidak diberikan pengiktirafan oleh kerajaan,” katanya. – BERNAMA


Faisal  ucap selamat tinggal kepada TFC

KUALA NERUS: Pemain sayap sensasi Terengganu FC (TFC) Faisal Halim mengesahkan bahawa beliau tidak akan bersama pasukan itu lagi untuk mengharungi kancah Liga Malaysia (Liga M) musim depan.

Bagaimanapun pemain muda kelahiran Pulau Pinang itu belum bersedia mengumumkan destinasi terbaharunya walaupun khabar angin kuat mengatakan bahawa beliau akan menyertai skuad The Red Giants.

Faisal berkata buat masa ini  beliau mahu berehat bersama keluarga selepas melalui musim panjang dan penuh cabaran dengan skuad Penyu yang baru sahaja menamatkan saingan Piala Malaysia selepas terkandas di peringkat separuh akhir.

“Sudah tentu saya tidak lagi bersama Terengganu musim depan. Perlawanan separuh akhir kedua Piala Malaysia menentang Selangor FC Isnin lalu adalah aksi terakhir saya bersama Terengganu.

“Saya sedang menunggu sekiranya dipanggil untuk skuad kebangsaan, jika tidak dipanggil, saya mahu berehat panjang dan menghabiskan masa bersama keluarga tersayang,” katanya ketika ditemui di Stadium Sultan Mizan Zainal Abidin (SSMZA) baru-baru ini.

Dalam pada itu, Faisal turut memohon maaf kepada Ketua Jurulatih TFC Nafuzi Zain kerana tidak dapat lagi ‘sehaluan’ pada musim depan.

Menurutnya, beliau perlu membuat keputusan terbaik untuk masa depan walaupun sebelum ini pernah mengeluarkan kenyataan akan tetap bersama Nafuzi walau ke mana sahaja destinasinya.

“Buat jurulatih Nafuzi, saya mohon maaf kerana tak dapat sehaluan pada musim depan, tetapi saya perlu buat keputusan sukar untuk saya dan keluarga.

“Keputusan saya bukan sebab gaji, tetapi demi masa depan dan saya harap dia (Nafuzi) dapat maafkan saya,” katanya yang tidak mampu menahan sebak dan menitiskan air mata.

Pada masa sama Faisal turut mengucapkan terima kasih dan penghargaan kepada peminat bola sepak Terengganu yang sentiasa memberi sokongan moral kepada beliau sepanjang tempoh dua tahun di bumi Darul Iman.

Katanya sokongan tersebut akan menjadi kenangan terindah dan paling bermakna sepanjang kariernya sebagai pemain bola sepak profesional. – BERNAMA


Arwah ‘rider’ Ducati istiqamah solat jemaah di masjid, tak lokek kongsi ilmu permotoran – Rakan

KISAH kemalangan yang meragut nyawa seorang penunggang motosikal berkuasa tinggi jenis Ducati selepas tercampak daripada jejambat Lebuhraya Sungai Besi Ulu Kelang (SUKE) nyata membuatkan rata-rata rakyat Malaysia bersimpati.

Mana tidaknya, mangsa dikenali Ahmad Fadzil Omar Azadin, 64, maut di tempat kejadian selepas terbabas lalu jatuh ke bawah jejambat kerana cuba mengelak sebuah motosikal yang melawan arus.

Kejadian yang berlaku pada Rabu itu turut membuatkan sahabat Allahyarham Ahmad Fadzil iaitu Mohd Said Mohd Shariff, memuat naik hantaran di Facebook berkongsi kisah kehidupan mangsa.

“Last perbualan kami, Assalamualaikum, brother you need to ride, we need to ride, it’s been a while kan.. Okey bang inshaAllah on.

“Kebetulan memang jarang dapat ride bersama sejak kelas setiap minggu, last bertemu akhir Ramadan. Sempat catch up, berpelukan melepas rindu. We plan to ride soon. Qaddarallah tidak kesampaian hasrat kami,” tulisnya.

Menurut Mohd Said, Allahyarham Ahmad Fadzil merupakan seorang penunggang motosikal berkuasa tinggi yang berpengalaman dan mereka sudahpun bersahabat hampir tujuh tahun.

Katanya, Allahyarham Ahmad Fadzil amat disenangi dan dihormati semua orang khususnya dalam kalangan sahabat riding.

“Awal-awal riding sekitar 2016, 2017 banyak yang saya pelajari hasil daripada kerap mengekori beliau dari belakang. No doubt riding skill dia yang amat baik, boleh dikatakan seorang yang luar biasa apabila mengendalikan jentera,” ujarnya lagi.

Menarik perhatian apabila Mohd Said mendedahkan bahawa Allahyarham Ahmad Fadzil gemar menunaikan solat jemaah di masjid dan sering berbicara mengenai isu agama.

“Perbualan kami sentiasa topik motor, how to handle the machine, he’s past experience riding sort of models, general topics dan pastinya perbincangan ilmiah al-Quran dan sunnah yang telah kami dapat manfaat bersama-sama, semuanya kami sepakat dalam hal agama, Alhamdulillah sahabat semanhaj yang tulen.

“Di sudut lain pula beliau juga adalah pencinta sunnah seorang yang istiqamah dengan solat berjemaah saf depan pasti miliknya, sentiasa lekat di majlis ilmu asatizah sunnah, tidak pernah lepas dari tangannya al-Quran setiap hari/pagi.

“Ke mana kami ride bersama dia akan pastikan sempat balik untuk berjemaah di masjid. Perasaan sebak pilu, namun pasti Allah lebih menyayanginya aturan Allah terbaik untuknya,” ungkapnya.

Author

Diyana Rahip

View all posts

View all posts


Tun M mudah lupa, dia buat boleh orang lain buat salah pula

KUALA LUMPUR: Mengata dulang paku serpih, mengata orang dia yang lebih.

Agak menghairankan bagi netizen apabila Tun Dr Mahathir Mohamad mempertikaikan pelantikan Datuk Seri Dr Ahmad Zahid Hamidi sebagai Timbalan Perdana Menteri (TPM), dalam Kerajaan Perpaduan.

Tun Mahathir dalam hantaran dimuat naik di Facebooknya, hari ini menulis, membangkitkan isu pelantikan Presiden UMNO berkenaan terlibat dengan pertuduhan 47 pertuduhan dana Yayasan Akalbudi di mahkamah namun dilantik sebagai TPM.

Dalam hantaran yang sama, Tun Mahathir turut menyentuh tentang Perkara 33A Perlembagaan Persekutuan yang menyebut bahawa ‘jika Yang di-Pertuan Agong dipertuduh atas suatu kesalahan di bawah mana-mana undang-undang di dalam Mahkamah Khas yang ditubuhkan di bawah Bahagian XV dia hendaklah terhenti menjalankan fungsi Yang di-Pertuan Agong’.

Bagaimanapun, pelbagai persoalan ditimbulkan netizen antaranya, pelantikan mantan Pengerusi Pakatan Harapan (PH) dilantik sebagai Menteri Kewangan ketika era pentadbirannya sebagai Perdana Menteri ketujuh.

Ia berikutan, Tun Mahathir pernah melaksanakan perkara sama dengan melantik Lim Guan Eng sebagai Menteri Kewangan sedangkan Pengerusi DAP itu masih berdepan pendakwaan kes mahkamah.

Guan Eng yang juga Ahli Parlimen Bagan ketika itu didakwa membabitkan rasuah berhubung pembelian sebuah lot tanah dan banglo di Mahkamah Tinggi Pulau Pinang.

Pada 3 September 2018, Mahkamah Tinggi Pulau Pinang melepas dan membebaskan Guan Eng daripada tuduhan rasuah berhubung pembelian sebuah lot tanah dan banglo serta ahli perniagaan, Phang Li Koon daripada dakwaan bersubahat.

Ada yang bersetuju situasi yang berlaku ketika ini adalah sama semasa pentadbiran Tun Mahathir selama 22 bulan dahulu selain berpendapat kemungkinan wujud kelemahan dalam sistem perundangan dan pentadbiran negara yang memerlukan penambahbaikan.

Ada juga berpendapat, Tun Mahathir sengaja membiarkan situasi itu berlaku kerana dianggap ‘mileage’ baginya.

“Tun dulu lantik LGE (Guan Eng) yang ada kes mahkamah juga. Kemudian Tun lantik (bekas Peguam Negara, Tan Sri) Tommy Thomas dan Tommy gugurkan pertuduhan ke atas LGE”

“Mengapa anda tidak memulakan perubahan itu ketika berkuasa dahulu? Bukankah itu masa yang sempurna untuk melakukannya?”

“Berikan masa lima tahun untuk membuktikannya… kemudian rakyat akan membuat keputusan”

Author

Tun Puteh Wanti

View all posts

View all posts


Safety Training Consultancy bantu elakkan kecederaan di tempat kerja

PETALING JAYA: Safety Training Consultancy merupakan sebuah syarikat latihan dan konsultan yang memiliki kepakaran dalam pengurusan dan pelaksanaan aktiviti keselamatan dan kesihatan, sama ada dalam persekitaran luaran atau dalaman dalam bidang keselamatan kerja.

Pengasasnya, Sivadas Kunjan, 65, menekankan bahawa pekerja yang bekerja di tempat tinggi melebihi dua meter atau dalam industri tertentu perlu menjalani kursus keselamatan dan kesihatan.

Beliau berkata, setiap individu yang bekerja di tempat tinggi atau dalam industri tertentu harus mematuhi undang-undang yang diwartakan dalam Akta Keselamatan dan Kesihatan Pekerjaan (AKKP) 1994.

“Seringkali, pekerja tidak memahami cara yang betul untuk menggunakan peralatan keselamatan. Oleh itu, kami akan memberikan latihan dan pengajaran mengenai penggunaan peralatan keselamatan yang telah diluluskan oleh kerajaan Malaysia.

“Kami pernah berjumpa dengan pekerja yang berusia lebih 40 tahun tetapi masih tidak memahami asas penggunaan peralatan keselamatan. Oleh itu, syarikat kami menyediakan kursus yang bermula dengan pembelajaran teori sebelum peserta belajar cara yang betul untuk menggunakan peralatan keselamatan,” katanya kepada MEDIA VARIASI.

Beliau menambah, disiplin diri dan nyawa merupakan aspek keselamatan yang paling penting, dan ini adalah prinsip yang perlu diamalkan di mana-mana ketika melakukan pekerjaan.

Setiap kali mengadakan kursus keselamatan, Siva menekankan pentingnya aspek-aspek ini kepada peserta.

“Kami akan melatih mereka untuk mengambil tanggungjawab peribadi, mengikuti prosedur yang betul, tidak mengambil jalan pintas, serta sentiasa berwaspada di tempat kerja.

“Sebelum pergi bekerja, seseorang perlu memikirkan tentang keluarga, kerana itu adalah aspek paling asas dalam menjaga keselamatan. Jika seseorang mempunyai pemikiran sebegini, kita akan mencapai sasaran kemalangan sifar,” katanya.

Safety Trainer Consultancy telah ditubuhkan sejak tahun 2014 dan berdaftar di bawah Suruhanjaya Syarikat Malaysia/NIOSH/DOSH.

Antara bidang kepakaran Safety Training Consultancy termasuk:

Keselamatan dan kecekapan bekerja di tempat tinggi tahap 1
Keselamatan bekerja di tempat tinggi tahap 2 (HIRARC)
Keselamatan dalam ruang tertutup
Keselamatan perancah
Kesedaran keselamatan siber
Kesedaran pertolongan cemas
Peralatan pengendalian bahan (forklift/ kren)
Pematuhan terhadap OSHA
Keselamatan kebakaran
Latihan pencegahan kemalangan
Pengenalan bahaya, penilaian risiko & kawalan risiko HIRARC
Agronomi dalam pembuatan dan pejabat

Untuk maklumat lanjut, anda boleh melayari laman web https://www.sfttrainingconsultancy.com/ atau hubungi 016-7018566 untuk sebarang pertanyaan.

Untuk lokasi disertakan alamat:
Safety Training Consultancy
A-5-3A Block A, Pelangi Square,
Pelangi Damansara,
PJU6, Petaling Jaya, 47800 Selangor

Author

Nurul Ain Japri

View all posts

View all posts


Harga istimewa tiket penerbangan buat mahasiswa IPTA akan diumum – Loke

PETALING JAYA: Kerajaan akan mengumumkan harga istimewa tiket penerbangan kepada pelajar di Institut Pengajian Tinggi Awam (IPTA) dalam masa terdekat.

Menteri Pengangkutan, Anthony Loke berkata, ia membabitkan pelajar dari Sabah dan Sarawak yang melanjutkan pengajian di Semenanjung serta pelajar dari Semenanjung yang belajar di Sabah dan Sarawak.

Beliau berkata, walaupun terdapat penambahan jumlah penerbangan dan kapasiti pesawat yang lebih besar, ia masih tidak dapat menampung permintaan yang tinggi.

“Untuk pulang sambut Hari Raya Aidilfitri, ketika ini hanya tinggal tiket kelas perniagaan dengan harga tinggi … kita akan ada perancangan untuk pelajar (membeli tiket) dengan subsidi kerajaan,” katanya.

Loke berkata demikian pada sidang media selepas Majlis Berbuka Puasa Bersama Kakitangan Prasarana Malaysia Berhad di sini pada Rabu. – BERNAMA


Pelajar IPT kantoi ‘merenyam’ dalam hotel di Terengganu

KUALA TERENGGANU: Sepasang kekasih yang merupakan pelajar institusi pengajian tinggi swasta (IPTA) ditahan dalam operasi pencegahan maksiat sempena perayaan Tahun Baharu Cina 2023 di sebuah hotel disini, baru-baru ini.

Ketika operasi, pasangan kekasih itu memberi alasan mahu berehat bagi melepaskan penat selepas seharian bersiar-siar di sekitar bandar Kuala Terengganu.

Ketua Penolong Pesuruhjaya Bahagian Penguatkuasaan Jabatan Hal Ehwal Agama Terengganu (JHEAT), Khairul Azizi Idris berkata, pelajar IPTS itu berasal dari Terengganu.
Menurutnya, dalam operasi sama di hotel berkenaan, pihaknya turut menahan sepasang lagi kekasih yang merupakan pelancong dari luar yang datang bercuti ke negeri berkenaan.

Katanya, operasi dijalankan oleh 25 anggota Bahagian Penguatkuasaan Syariah JHEAT dan Unit Penguatkuasa Syariah Pejabat Agama Daerah Kuala Terengganu di hotel dan kawasan sekitar daerah tersebut bermula jam 12.30 malam pada Jumaat lalu.

Tambah beliau, empat individu itu kemudian ditahan di bawah Seksyen 31, Enakmen Kesalahan Jenayah Syariah (Takzir) 2001 Terengganu kerana berkhalwat.

Jelasnya, jika sabit kesalahan pesalah boleh dikenakan hukuman denda maksimum sebanyak RM3,000 atau penjara tidak lebih dari dua tahun atau kedua-duanya sekali.

“Lelaki dan wanita yang berada bersama seorang atau lebih dari seorang berlainan jantina yang bukan mahram di tempat terlindung, dalam rumah atau bilik dalam keadaan boleh menimbulkan syak adalah satu kesalahan.

“Oleh itu, operasi sebegini akan diteruskan dari semasa ke semasa bagi mengekang gejala maksiat dan aktiviti tidak bermoral dalam kalangan masyarakat negeri ini,” ujarnya seperti dilapor Sinar Harian.

Author

Diyana Rahip

View all posts

View all posts